Suvestinė redakcija nuo 2009-02-13 iki 2009-12-10

Įsakymas paskelbtas: Žin. 2008, Nr. 7-255, i. k. 1082330ISAK0003D-19

LIETUVOS RESPUBLIKOS ŽEMĖS ŪKIO MINISTRO

ĮSAKYMAS

DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „MIšKININKYSTėS POTENCIALO ATKūRIMAS IR PREVENCINIų PRIEMONIų įDIEGIMAS“ ĮGYVENDINIMO TAISYKLIŲ PATVIRTINIMO

2008 m. sausio 14 d. Nr. 3D-19

Vilnius

Vadovaudamasi Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 „Dėl Lietuvos Respublikos žemės ūkio ministerijos nuostatų patvirtinimo“ (Žin., 1998, Nr. 83-2327; 2001, Nr. 92-3215; 2002, Nr. 66-2717), 5.1 ir 5.15 punktais, atsižvelgdama į 2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2006 m. gruodžio 19 d. Tarybos reglamentu (EB) Nr. 2012/2006 (OL 2006 L384, p. 8), ir į 2006 m. gruodžio 15 d. Komisijos reglamento (EB) Nr. 1974/2006, nustatančio išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2007 m. spalio 22 d. Komisijos reglamentu (EB) Nr. 1236/2007 (OL 2007 L 280, p. 3), nuostatas ir siekdama efektyviai panaudoti EŽŪFKP lėšas,

tvirtinu Lietuvos kaimo plėtros 2007–2013 metų programos priemonės „Miškininkystės potencialo atkūrimas ir prevencinių priemonių įdiegimas“ įgyvendinimo taisykles (pridedama).

Žemės ūkio ministrė	Kazimira Danutė Prunskienė

PATVIRTINTA

Lietuvos Respublikos žemės ūkio ministro 2008 m. sausio 14 d. įsakymu Nr. 3D-19

LIETUVOS KAIMO PLĖTROS 2007–2013 METŲ PROGRAMOS PRIEMONĖS „MIŠKININKYSTĖS POTENCIALO ATKŪRIMAS IR PREVENCINIŲ PRIEMONIŲ ĮDIEGIMAS“ ĮGYVENDINIMO TAISYKLĖS

I. BENDROSIOS NUOSTATOS

1. Lietuvos kaimo plėtros 2007–2013 metų programos priemonės „Miškininkystės potencialo atkūrimas ir prevencinių priemonių įdiegimas“ įgyvendinimo taisyklės (toliau – Taisyklės) parengtos vadovaujantis 2005 m. rugsėjo 20 d. Tarybos reglamentu (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2006 m. gruodžio 19 d. Tarybos reglamentu (EB) Nr. 2012/2006 (OL 2006 L 384, p. 8), 2006 m. gruodžio 15 d. Komisijos reglamentu (EB) Nr. 1974/2006, nustatančiu išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2007 m. spalio 22 d. Komisijos reglamentu (EB) Nr. 1236/2007 (OL 2007 L 280, p.3), Lietuvos Respublikos Vyriausybės 2007 m. vasario 13 d. nutarimu Nr. 189 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ (Žin., 2007, Nr. 22-839), Lietuvos kaimo plėtros 2007–2013 m. programa, patvirtinta 2007 m. spalio 19 d. Komisijos sprendimu Nr. C (2007) 5076 (toliau – KPP), Lietuvos kaimo plėtros 2007–2013 metų programos administravimo taisyklėmis, patvirtintomis Lietuvos Respublikos žemės ūkio ministro 2007 m. balandžio 6 d. įsakymu Nr. 3D-153 (Žin., 2007, Nr. 41-1562).

II. ŠIOSE TAISYKLĖSE VARTOJAMI SUTRUMPINIMAI IR SĄVOKOS

2. Taisyklėse vartojami sutrumpinimai:

Agentūra – Nacionalinė mokėjimo agentūra prie Žemės ūkio ministerijos.

Agentūros KDTS – Agentūros Kontrolės departamento teritorinis skyrius.

BPD – Lietuvos 2004–2006 metų bendrojo programavimo dokumentas.

EB – Europos Bendrija.

EŽŪFKP – Europos žemės ūkio fondas kaimo plėtrai.

Ministerija – Lietuvos Respublikos žemės ūkio ministerija.

SAPARD – Specialioji žemės ūkio ir kaimo plėtros programa.

3. Taisyklėse vartojamos sąvokos:

Miškas – žemė, kurioje medžių lajų danga užima daugiau kaip 10 proc. didesnio nei 0,5 ha ploto sklypo, o medžių aukštis siekia ne mažiau kaip 5 m, taip pat medžiai, galintys pasiekti tokias ribas in situ1. Miškui priskiriami laikinai neapželdinti plotai, atsiradę dėl žmogaus veiklos ar natūralių priežasčių, tačiau tikimasi, kad jie virs mišku, taip pat atkuriamų miškų teritorijos, kuriose medžių lajų danga dar nėra pasiekusi, tačiau tikėtina, kad ji pasieks 10 proc. miško dangos plotą ir medžiai išaugs iki 5 m aukščio. Miškui priskiriami miško keliai, priešgaisrinės juostos ir kiti nedideli atviri miško plotai; nacionalinių parkų miškai, gamtos rezervatai ir kiti saugomi plotai, kurie turi ypatingą aplinkos, mokslinę, istorinę, kultūrinę ar dvasinę vertę. Miškui priskiriamos vėjavartos ir vėjalaužos, užimančios didesnį kaip 0,5 ha plotą, kurio plotis siekia daugiau kaip 20 m, taip pat plantacijos, auginamos miškų arba apsaugos tikslais. Miškui nepriskiriama žemė, kuri daugiausia naudojama žemės ūkio tikslams ar miesto reikmėms, taip pat medžių grupės žemės ūkio gamybos ir agrarinės miškininkystės sistemose, miesto parkai ir sodai.

__________________

1 In situ – natūralioje gamtinėje buveinėje, aplinkoje.

Miškinga vietovė – vietovė, nepriskiriama miškui, kurios žemės plotas didesnis kaip 0,5 ha, medžių aukštis didesnis kaip 5 m, o miško lajos danga sudaro 5–10 proc. ploto. Miškingoms vietovėms taip pat priskiriama žemė, kurioje krūmokšnių, krūmų ir medžių danga sudaro daugiau kaip 10 proc. ploto. Prie miškingos vietovės nepriskiriama daugiausia žemės ūkiui ar miesto reikmėms naudojama žemė.

Miško valdytojas – miško savininkas; miškų urėdija, valstybinio rezervato direkcija, nacionalinio parko direkcija, savivaldybė, valstybės įmonė bei organizacija, valdančios patikėjimo teise įstatymų nustatyta tvarka joms Vyriausybės nutarimais perduotą valstybinėms funkcijoms įgyvendinti valstybinę miško žemę.

Miškotvarkos projektas – teisės aktų nustatyta tvarka parengtas, patvirtintas ir įregistruotas dokumentas, pagal kurį organizuojama miškų ūkio veikla ir atliekami visi miškų atkūrimo, naudojimo ir miško žemių tvarkymo darbai.

Miškų ūkio veikla – veikla, apimanti miškų auginimą (įveisimą, atkūrimą, priežiūrą, apsaugą, tvarkymą) ir naudojimą.

Parama žemės ir miškų ūkiui (toliau – parama) – EŽŪFKP ir bendrojo finansavimo lėšos iš Lietuvos Respublikos valstybės biudžeto, skirtos žemės ir miškų ūkiui remti.

Paramos paraiška – nustatytos formos dokumentas, kurį teikia Agentūrai pareiškėjas, siekiantis gauti paramą.

Paramos sutartis – paramos projektams, įgyvendinamiems pagal priemonę, skyrimo sutartis, kai tokia sutartis sudaroma.

Pareiškėjas – asmuo, nustatyta tvarka teikiantis paramos paraišką.

Projekto kontrolės laikotarpis – penkerių metų laikotarpis nuo paramos sutarties pasirašymo dienos, per kurį tikrinama, kaip paramos gavėjas laikosi projekte ir paramos sutartyje numatytų įsipareigojimų.

Stichinės nelaimės pažeistas miškas – tai ne mažesnis nei 0,5 ha miško plotas, kuriame dėl abiotinių veiksnių (sausros, vėjo, sniego, lijundros, potvynio ir kt.), gaisrų, ligų ir miško kenkėjų sunaikinta, labai pažeista arba džiūsta ne mažiau kaip 50 proc. medžių (medžiai negali augti).

Žemės ūkio valda (toliau – valda) – žemės ūkio veiklos ar alternatyviosios veiklos subjekto plėtojamos žemės ūkio veiklos ir (ar) alternatyviosios veiklos gamybos vienetų visuma, susijusi bendrais teisiniais, technologiniais ir ekonominiais santykiais.

4. Kitos šiose Taisyklėse vartojamos sąvokos suprantamos taip, kaip jos apibrėžtos Lietuvos kaimo plėtros 2007–2013 metų programos administravimo taisyklėse ir kituose teisės aktuose.

III. PRIEMONĖS TIKSLAI

5. Priemonės „Miškininkystės potencialo atkūrimas ir prevencinių priemonių įdiegimas“ (toliau – priemonė) bendrasis tikslas – užtikrinti stichinių nelaimių ir gaisrų pažeistų miškų atkūrimą ir prevenciją.

6. Priemonės specialieji tikslai:

6.1. atkurti stichinių nelaimių ir gaisrų pažeistus privačius ir valstybinius miškus;

6.2. gerinti bendrąją valstybinę miškų priešgaisrinės apsaugos sistemą.

7. Veiklos tikslai:

7.1. teikti paramą miškų savininkams ir valdytojams stichinių nelaimių ir gaisrų pažeistam miškui atkurti ir miško priešgaisrinės apsaugos priemonėms taikyti;

7.2. teikti paramą subjektams, įgyvendinantiems bendrą valstybinę miško priešgaisrinės apsaugos sistemą visų nuosavybės formų miškuose.

IV. REMIAMOS VEIKLOS SRITYS

8. Pagal priemonę remiamos veiklos sritys:

8.1. stichinių nelaimių ir gaisrų pažeistų miškų atkūrimas ir prevencinės priemonės (toliau –priemonės pirma veiklos sritis);

8.2. bendrosios valstybinės miško priešgaisrinės apsaugos sistemos gerinimas (toliau – priemonės antra veiklos sritis).

V. LĖŠOS PRIEMONEI ĮGYVENDINTI BEI PARAMOS DYDIS

9. Lėšos priemonei įgyvendinti skiriamos iš EŽŪFKP ir bendrojo finansavimo lėšų, numatytų Lietuvos Respublikos valstybės biudžete.

10. Paramos suma, skirta kvietimui teikti paramos paraiškas pagal priemonę, aptarus su Lietuvos Respublikos aplinkos ministerija, nustatoma atskiru žemės ūkio ministro įsakymu.

11. Paramos dydis skaičiuojamas atsižvelgiant tik į tinkamas finansuoti išlaidas.

12. Finansuojama iki 80 proc. visų tinkamų finansuoti projekto išlaidų.

13. Didžiausia paramos suma vienam projektui:

13.1. 345 280 Lt (trys šimtai keturiasdešimt penki tūkstančiai du šimtai aštuoniasdešimt litų) pagal priemonės pirmą veiklos sritį;

13.2. 1 381 120 Lt (vienas milijonas trys šimtai aštuoniasdešimt vienas tūkstantis vienas šimtas dvidešimt litų) pagal priemonės antrą veiklos sritį.

14. Pareiškėjas, teikdamas paramos paraišką, paramos gali kreiptis pagal vieną priemonės veiklos sritį. Pakartotinai kreiptis paramos pagal priemonės antrą veiklos sritį galima tik įgyvendinus ankstesnįjį projektą, t. y. ne anksčiau kaip pateikus paskutinį mokėjimo prašymą ir galutinę projekto įgyvendinimo ataskaitą. Pagal priemonės pirmą veiklos sritį paramos galima kreiptis ir nebaigus įgyvendinti ankstesniojo projekto.

15. Jei pareiškėjas naudojasi kredito įstaigų išduotais kreditais projektui, kuriam prašoma paramos, pareiškėjui gali būti kompensuota dalis kredito įstaigai sumokėtų palūkanų ir (arba) dalis garantinio užmokesčio, jeigu didžiausia paramos suma ir intensyvumas vienam projektui ir jo tinkamoms finansuoti išlaidoms neviršija nustatytų dydžių. Tuo atveju tinkamomis finansuoti išlaidomis laikomos su projekto įgyvendinimu susijusios išlaidos, padarytos ne anksčiau kaip UAB Žemės ūkio paskolų garantijų fondas priėmė sprendimą kompensuoti dalį palūkanų ir (arba) dalį garantinio užmokesčio.

VI. GALIMI PAREIŠKĖJAI IR PARAMOS GAVĖJAI

16. Paramos gali kreiptis:

16.1. pagal priemonės pirmą veiklos sritį privačių miškų savininkai ir valstybinių miškų valdytojai;

16.2. pagal priemonės antrą veiklos sritį juridiniai asmenys, Lietuvos Respublikos miškų įstatyme nustatyta tvarka įgyvendinantys bendrąją valstybinę miškų priešgaisrinės apsaugos sistemą visų nuosavybės formų miškuose.

17. Paramos besikreipiantys fiziniai asmenys turi būti ne jaunesni kaip 18 metų amžiaus.

18. Paramos paraiškos, pateiktos fizinio ar juridinio asmens kartu su partneriais, nepriimamos.

19. Pareiškėjui mirus po paramos paraiškos pateikimo, bet prieš priimant sprendimą skirti paramą, paramos paraiška išregistruojama.

20. Paramos gavėjui mirus ar nenugalimos jėgos (force majeure) aplinkybių, dėl kurių paramos gavėjas negali vykdyti prisiimtų įsipareigojimų, atvejais po sprendimo skirti paramą priėmimo parama galės būti mokama asmeniui, perimančiam paramos gavėjo įsipareigojimus ir tęsiančiam veiklą, jei jis atitiks pareiškėjo tinkamumo kriterijus įsipareigojimų perėmimo metu.

VII. NETINKAMI PAREIŠKĖJAI

21. Pareiškėjui parama negali būti suteikiama, jei:

21.1. jam yra iškelta byla dėl bankroto arba jis likviduojamas;

21.2. paramos paraiškoje arba pridedamuose dokumentuose, ar pagal užklausimą pateiktuose dokumentuose pateikė neteisingą informaciją;

21.3. yra priimtas galutinis sprendimas dėl:

21.3.1. pareiškėjo kitos sutarties dėl paramos skyrimo iš EB ir (arba) Lietuvos Respublikos valstybės biudžeto lėšų pažeidimo. Tokiu atveju pareiškėjas neturi teisės pretenduoti į paramą vienerius metus nuo galutinio sprendimo priėmimo;

21.3.2. paramos mokėjimo nutraukimo dėl padaryto pažeidimo. Tokiu atveju pareiškėjas neturi teisės pretenduoti į paramą vienerius metus nuo galutinio sprendimo priėmimo;

21.3.3. pareiškėjo įvykdytos nusikalstamos veikos ar administracinio teisės pažeidimo, susijusio (-s) su parama. Tokiu atveju pareiškėjas neturi teisės pretenduoti į paramą dvejus metus nuo galutinio sprendimo priėmimo.“

21.4. siekdamas palankaus sprendimo bandė daryti įtaką Agentūrai arba Ministerijai.

VIII. TINKAMUMO KRITERIJAI PARAMAI GAUTI

22. Tinkamumas gauti paramą vertinamas pagal paramos paraiškos pateikimo dieną pareiškėjo pateiktus ir atitinkamais dokumentais pagrįstus duomenis, taip pat viešuosiuose registruose esančius duomenis. Jei šie duomenys skiriasi, vadovaujamasi registruose esančiais duomenimis. Tinkamumo kriterijai paramai gauti yra šie:

22.1. paramos paraišką pateikia subjektas, įvardytas šių Taisyklių VI skyriuje ir neįvardytas netinkamu pareiškėju šių Taisyklių VII skyriuje;

22.2. projekto veikla ir išlaidos yra susijusios su remiama veikla, įvardyta šių Taisyklių IV skyriuje;

22.3. pareiškėjas neturi įsiskolinimų Lietuvos Respublikos valstybės biudžetui ir Valstybinio socialinio draudimo fondui (atitiktis šiam kriterijui gali būti tikslinama paramos paraiškos vertinimo metu);

22.4. pareiškėjas iki paraiškos pateikimo užregistravo arba atnaujino valdos duomenis Lietuvos Respublikos žemės ūkio ir kaimo verslo registre;2

22.5. pareiškėjas užtikrina tinkamą projekto finansavimo šaltinį – turimas lėšas, skolintas lėšas3, paramos lėšas, iš veiklos gautinas lėšas, – kuris turi būti pagrįstas paramos paraiškoje (atitiktis šiam kriterijui gali būti tikslinama vadovaujantis Taisyklių 46 ir 63 punktų nuostatomis).

23. Tinkamumo kriterijai, taikomi tik priemonės pirmai veiklos sričiai 4:

23.1. pareiškėjas pateikia miško valdos, kuriai prašoma paramos, nuosavybės arba valdymo teisę patvirtinantį dokumentą;

23.2. pareiškėjas pateikia stichinių nelaimių ar gaisrų pažeisto miško ploto5 atkūrimo projektą6 (jei paramos prašoma pažeistam miškui atkurti);

23.3. pareiškėjas pateikia miškotvarkos projektą su numatytomis priešgaisrinėmis prevencinėmis priemonėmis, jei šioms priemonėms prašoma paramos;

23.4. parama prevencinėms priemonėms skiriama tik toms miško teritorijoms, kurios priskirtos didelės ar vidutinės gaisrų rizikos plotams7 pagal patvirtintą Lietuvos Respublikos miškų gaisringumo žemėlapį;

23.5. priešgaisrinių juostų įrengimas ir priežiūra nebus remiami plotuose, kuriems teikiama apželdinimo mišku parama ar parama pagal priemonės „Agrarinės aplinkosaugos išmokos“ veiklos sritis.

24. Tinkamumo kriterijai taikomi tik priemonės antrai veiklos sričiai:

24.1. parama skiriama tik didelės ar vidutinės gaisrų rizikos plotams8 pagal patvirtintą Lietuvos Respublikos miškų gaisringumo žemėlapį;

24.2. pareiškėjas pateikia miško priešgaisrinių veiksmų planą arba operatyvinio miško gaisrų gesinimo planą su numatomomis įgyvendinti priešgaisrinėmis priemonėmis, kurioms prašoma paramos, arba Generalinės miškų urėdijos patvirtintomis priešgaisrinėmis priemonėmis;

24.3. pareiškėjas pateikia gaisrų stebėjimo bokštams statyti, įrengti ar rekonstruoti būtinus dokumentus ir projektus9, kai tam prašoma paramos.

___________________

2 Lietuvos Respublikos žemės ūkio ministro 2007 m. vasario 1 d. įsakymas Nr. 3D-41 „Dėl žemės ūkio valdų registravimo Lietuvos Respublikos žemės ūkio ir kaimo verslo registre“ (Žin., 2007, Nr. 19-724).

3 Skolintos lėšos pagrindžiamos su paramos paraiška pateikiant kredito įstaigos sprendimą, įrodantį paskolos suteikimo galimybę. Tačiau pareiškėjas iki paramos sutarties pasirašymo turi pateikti pasirašytą su kredito įstaiga paskolos suteikimo sutartį.

4 Dėl paramos stichinės nelaimės ar gaisro pažeisto miško plotui atkurti galima kreiptis ne vėliau kaip per trejus metus nuo šio pažeisto ploto atsiradimo.

5 Pažymą dėl stichinės nelaimės ar gaisro pažeisto miško nustatymo fakto išduoda miškų urėdijos, miškų urėdijoms – Generalinė miškų urėdija prie Aplinkos ministerijos (toliau – Generalinė miškų urėdija).

6 Parengtus projektus tvirtina miškų urėdija (Generalinė miškų urėdija, jeigu pareiškėjas – miškų urėdija).

7 Pažymą dėl miško plotų priskyrimo didelės ar vidutinės gaisrų rizikos plotams išduoda miškų urėdijos, miškų urėdijoms – Generalinė miškų urėdija.

8 Pažymą dėl miško plotų priskyrimo didelės ar vidutinės gaisrų rizikos plotams išduoda miškų urėdijos, miškų urėdijoms – Generalinė miškų urėdija.

9 Statybos bei rekonstravimo darbams turi būti parengtas statinių techninis projektas, gautas statybos leidimas (pateikiamas ne vėliau kaip iki paramos sutarties pasirašymo), išskyrus nesudėtingus (tarp jų laikinus) statinius (Statybos techninis reglamentas STR1.01.07:2002 „Nesudėtingi (tarp jų laikini) statiniai“, patvirtintas Lietuvos Respublikos aplinkos ministro 2002 m. balandžio 16 d. įsakymu Nr.184 (Žin., 2002, Nr. 43-1639). Turi būti atlikta statinio techninio projekto statybos skaičiuojamosios kainos dalies ekspertizė, vadovaujantis Statybos techniniu reglamentu STR.1.06.03:2002 „Statinio projekto ekspertizė ir statinio ekspertizė“, patvirtintu Lietuvos Respublikos aplinkos ministro 2002 m. balandžio 30 d. įsakymu Nr. 214 (Žin., 2002, Nr. 55-2200). Ekspertizės išvada turi būti parengta įstaigos, turinčios teisę užsiimti šia veikla. Nekilnojamasis turtas (pastatas), į kurį investuojama, turi priklausyti pareiškėjui nuosavybės teise. Žemė po esamais ir (arba) numatomais statyti pastatais pareiškėjo gali būti nuomojama arba kitaip užtikrinamas teisėtas naudojimasis ja ne trumpesniam kaip 10 metų laikotarpiui. Jei žemė yra valdoma nuomos, panaudos ar kitais pagrindais, nuomos, panaudos sutartys turi būti įregistruotos VĮ Registrų centre. Nuomos, panaudos sutartyje ar kitais pagrindais naudojamos žemės valdymo ir naudojimo teisę suteikiančiuose dokumentuose turi būti aptarta statybų galimybė.

Pastabos pakeitimai:

Nr. 3D-80, 2009-02-10, Žin., 2009, Nr. 17-691 (2009-02-12), i. k. 1092330ISAK0003D-80

IX. TINKAMOS IR NETINKAMOS FINANSUOTI IŠLAIDOS

25. Tinkamomis finansuoti laikomos su projekto įgyvendinimu susijusios išlaidos, padarytos nuo Europos Komisijos Kaimo plėtros komiteto pritarimo Lietuvos kaimo plėtros 2007–2013 metų programai datos (išskyrus stichinių nelaimių ar gaisrų pažeistų miškų atkūrimo projekto parengimo, stichinių nelaimių ar gaisrų pažeistų miškų ploto sutvarkymo ir išvalymo, dirvos paruošimo išlaidas bei miško priešgaisrinių veiksmų plano ar operatyvinio miško gaisrų gesinimo plano parengimo išlaidas, nurodytas taisyklių 27.4 punkte), t. y. nuo 2007 m. rugsėjo 19 d. iki paskutinio mokėjimo prašymo pateikimo Agentūrai datos. Projektai, kurie bus pateikti 2013 metais ir kuriems bus skiriama parama, turi būti įgyvendinti, paramos lėšos išmokėtos iki 2015 m. gruodžio 31 d.10 Projekto įgyvendinimo trukmė negali viršyti 24 mėnesių laikotarpio nuo paramos sutarties pasirašymo.

__________________

10 Tam, kad paramos lėšos paramos gavėjui būtų išmokėtos iki 2015 m. gruodžio 31 d., paramos gavėjas turi suplanuoti projekto veiklas taip, kad jis pateiktų Agentūrai paskutinį mokėjimo prašymą ne vėliau kaip likus 3 mėn. iki 2015 m. gruodžio 31 d.

26. Projekte turi būti numatytos visos išlaidos, kurios yra susijusios su projekto įgyvendinimu. Tačiau paramos lėšomis bus finansuojamos tik tinkamos finansuoti ir būtinos projektui įgyvendinti išlaidos, ir ne daugiau nei numatytas paramos dydis ir intensyvumas. Tinkamos finansuoti išlaidos turi būti aiškiai išvardytos pagal išlaidų kategorijas, o ne pateikiamos bendra suma. Tinkamų finansuoti išlaidų sumai pagrįsti turi būti pateikiamas bent vienas komercinis pasiūlymas.

27. Tinkamomis finansuoti pripažįstamos išlaidos:

27.1 . būtinos projektui vykdyti ir numatytos paramos sutartyje;

27.2. kai prekių, paslaugų, darbų pirkimai atlikti vadovaujantis XVIII skyriuje numatyta tvarka;

27.3. padarytos įgyvendinant projektą, bet ne anksčiau nei 2007 m. rugsėjo 19 d. Tačiau, jei parama projektui neskiriama arba išlaidos nėra nurodytos šių Taisyklių 28 punkte tinkamų finansuoti išlaidų sąraše arba jos patirtos nesilaikant šių Taisyklių XVIII skyriuje numatytos tvarkos, pareiškėjui šios išlaidos nefinansuojamos;

27.4. stichinių nelaimių ar gaisrų pažeistų miškų atkūrimo projekto parengimo, stichinių nelaimių ar gaisrų pažeistų miškų ploto sutvarkymo ir išvalymo, dirvos paruošimo išlaidos bei miško priešgaisrinių veiksmų plano ar operatyvinio miško gaisrų gesinimo plano parengimo išlaidos, kurios yra patirtos ne anksčiau nei 2007 m. sausio 1 d. Tačiau, jei parama projektui neskiriama arba išlaidos nėra nurodytos šių Taisyklių 28 punkte tinkamų finansuoti išlaidų sąraše arba jos patirtos nesilaikant šių Taisyklių XVIII skyriuje numatytos tvarkos, pareiškėjui šios išlaidos nefinansuojamos;

27.5. faktiškai padarytos ir užregistruotos paramos gavėjo apskaitoje išlaidos, pagrįstos dokumentų originalais arba nustatyta tvarka patvirtintomis kopijomis.

28. Išlaidų kategorijos:

28.1. įgyvendinant projektus pagal priemonės pirmą veiklos sritį:

28.1.1. stichinių nelaimių ar gaisrų pažeistų miškų atkūrimo projekto parengimo išlaidos;

28.1.2. stichinių nelaimių ar gaisrų pažeistų miško plotų (įskaitant plotus, kuriems apželdinti suteikta EB parama) atkūrimo išlaidos (ploto sutvarkymas ir išvalymas, miško sodmenys, sodmenų transportavimas, dirvos paruošimas, sodinimas, žuvusių želdinių atsodinimas, želdinių apsaugos priemonės);

28.1.3. miško priešgaisrinių priemonių išlaidos (priešgaisrinių barjerų, mineralizuotų juostų, lapuočių medžių rūšių juostų įrengimas, atnaujinimas ir priežiūra);

28.2. įgyvendinant projektus pagal priemonės antrą veiklos sritį:

28.2.1. tam tikrai vietovei skirto miško priešgaisrinių veiksmų plano ar operatyvinio miško gaisrų gesinimo plano parengimo išlaidos;

28.2.2. miško gaisrų prognozavimo ir stebėjimo priemonės (gaisrų stebėjimo bokštų statyba, įrengimas, rekonstravimas, miško gaisrų stebėjimo sistemų, duomenų ir telekomunikacinių ryšių sistemų įsigijimas ir įrengimas);

28.2.3. informacinių ženklų ir stendų įrengimo, visuomenės švietimui skirtų leidinių ir vaizdo medžiagos priešgaisrine tematika rengimo ir sklaidos išlaidos;

28.2.4. priešgaisrinių mineralizuotų juostų įrengimo mechanizmai;

28.2.5. vandens paėmimo vietų, dirbtinių vandens saugyklų įrengimas.

29. Netinkamos finansuoti išlaidos:

29.1. išlaidos, nenumatytos projekte, nesusijusios su projektu ir remiama veikla ir neįvardytos Taisyklių 28 punkte;

29.2. išlaidos ar jų dalis, patirtos perkant prekes, darbus ar paslaugas, nesilaikant Taisyklių XVIII skyriuje nurodytų procedūrų.

30. Pirkimo ir (arba) importo pridėtinės vertės mokestis (toliau – PVM), kurį paramos gavėjas pagal Lietuvos Respublikos pridėtinės vertės mokesčio įstatymą (Žin., 2002, Nr. 35-1271) turi ar galėtų turėti galimybę įtraukti į PVM ataskaitą (net jei tokio PVM paramos gavėjas į ataskaitą neįtraukė), visais atvejais yra netinkamas finansuoti iš paramos lėšų. Tuo atveju, kai paramos gavėjas yra valstybės arba savivaldybės institucija ar įstaiga arba kitas viešasis juridinis asmuo, vykdantis valstybės ar savivaldybių veiklą, kaip ji apibrėžta Lietuvos respublikos pridėtinės vertės mokesčio įstatymo 2 straipsnio 39 dalyje, pirkimo ir (arba) importo PVM yra netinkamas finansuoti iš paramos lėšų.

X. KVIETIMAS TEIKTI PARAMOS PARAIŠKAS

31. Kvietimą teikti paramos paraiškas skelbia Agentūra pagal Ministerijos sudarytą ir su Lietuvos Respublikos aplinkos ministerija aptartą grafiką. Kvietimas skelbiamas „Valstybės žinių“ priede „Informaciniai pranešimai“, bent viename iš pagrindinių šalies dienraščių, Agentūros ir Ministerijos interneto svetainėse (Ministerijos – www.zum.lt, Agentūros – www.nma.lt).

32. Kvietimas papildomai gali būti skelbiamas ir kituose leidiniuose, internete ir kitais būdais.

33. Paramos paraiškos, pateiktos po kvietime nustatyto termino, nebus priimamos.

XI. PARAMOS PARAIŠKŲ PILDYMAS, TEIKIMAS IR REGISTRAVIMAS

34. Paramos paraiškos forma pateikiama šių Taisyklių priede ir skelbiama Ministerijos ir Agentūros interneto svetainėje adresais: www.zum.lt. ir www.nma.lt.

35. Paramos paraiška pildoma lietuvių kalba. Kita kalba užpildytos paramos paraiškos bei jų priedai nebus priimami.

36. Paramos paraiška turi būti tinkamai užpildyta, pateikiant išsamią informaciją, ypač apie tai, kokia bus projekto nauda, kaip projektas susijęs su priemonės „Miškininkystės potencialo atkūrimas ir prevencinių priemonių įdiegimas“ tikslais. Pareiškėjai turi įsitikinti, kad paramos paraiška yra tinkamai sukomplektuota.

37. Paramos paraiška turi būti pateikta spausdintine ir elektronine (įrašyta į kompiuterinę laikmeną Word formatu) forma.

38. Pareiškėjas su paramos paraiška ir reikalaujamais pateikti dokumentais gali pateikti kitus papildomus dokumentus, kurie, jo manymu, gali būti svarbūs vertinant projektą.

39. Iškilus specifiniams su paramos paraiškos vertinimu ir (arba) projekto vykdymu ar pareiškėjo veikla susijusiems klausimams, pareiškėjo gali būti paprašyta pateikti papildomų dokumentų.

40. Paramos paraiškas ir reikalaujamus dokumentus paramai gauti priima ir registruoja Agentūros KDTS pagal numatomą projekto įgyvendinimo vietą Taisyklių 144 punkte nurodytais adresais.

41. Paramos paraiška turi būti įteikta pareiškėjo asmeniškai arba per įgaliotą asmenį. Kitais būdais (paštu, per kurjerį, faksu, elektroniniu paštu ir t. t.) arba kitais adresais pateiktos paramos paraiškos nepriimamos.

42. Turi būti pateikiamas vienas originalus paramos paraiškos ir jos priedų egzempliorius (Agentūros darbuotojo arba notaro patvirtintos kopijos).

43. Pareiškėjas privalo pasirašyti kiekvieną paramos paraiškos ir pridedamų dokumentų lapą.

44. Paramos paraiškos registruojamos Kaimo plėtros priemonių administravimo informacinėje sistemoje (toliau – informacinė sistema) (esant galimybei). Paramos paraišką pateikusiam pareiškėjui įteikiamas paramos paraiškos registravimą įrodantis raštas.

45. Užregistravus paramos paraišką, pareiškėjas negali teikti papildomos informacijos, jei jos nepareikalauja Agentūra (išskyrus informaciją apie pasikeitusius kontaktinius duomenis ir 46 punkte nurodytus atvejus). Į papildomą informaciją, kurią pareiškėjas pateikia savo iniciatyva, paramos paraiškos vertinimo ir atrankos metu neatsižvelgiama.

46. Pareiškėjas be užklausimo gali pateikti papildomą informaciją, lemiančią objektyvų paramos paraiškos vertinimą, jei dėl objektyvių priežasčių negalėjo jos pateikti kartu su paramos paraiška (pvz.: pateikiami banko dokumentai, atlikta nekilnojamojo turto teisinė registracija, kiti dokumentai, kurie turėtų įtakos tinkamumui paramai gauti ir pan.). Numatytų investicijų ir prašomos paramos sumos po paramos paraiškos pateikimo keisti negalima. Papildomi dokumentai gali būti pateikiami tik iki projekto tinkamumo vertinimo pradžios. Pateikiant papildomus dokumentus būtina raštu paaiškinti, dėl kokių priežasčių dokumentai nepateikti kartu su paramos paraiška.

47. Po paramos paraiškos užregistravimo pareiškėjas turi teisę raštu pranešti Agentūrai apie pateiktos paramos paraiškos atšaukimą ir pateikti naują paramos paraišką kvietimo teikti paraiškas metu.

XII. PARAMOS PARAIŠKŲ VERTINIMAS

48. Užregistruota paramos paraiška vertinama Agentūroje vadovaujantis Lietuvos kaimo plėtros 2007–2013 metų programos administravimo taisyklių nustatytais terminais.

49. Paramos paraiškos vertinimo procesas organizuojamas ir jos vertinimas atliekamas vadovaujantis Agentūros nustatytomis darbo procedūromis.

50. Paramos paraiškų vertinimo procesas susideda iš trijų dalių:

50.1. administracinės atitikties tikrinimo;

50.2. tinkamumo skirti paramą vertinimo;

50.3. prioritetiškumo vertinimo.

51. Paramos paraiškų administracinės atitikties tikrinimas gali būti pradedamas nelaukiant paramos paraiškų priėmimo termino pabaigos.

52. Prioritetiškumo vertinimas gali būti neatliekamas tuo atveju, jei bendra prašomos paramos suma yra mažesnė arba lygi kvietimui teikti paraiškas planuojamai skirti paramos sumai.

53. Jeigu prašoma paramos suma viršija kvietimui teikti paramos paraiškas planuojamą skirti lėšų sumą, prieš paramos paraiškų tinkamumo vertinimą atliekamas preliminarus paramos paraiškų sugrupavimas pagal atitiktį Taisyklių XV skyriuje nustatytiems prioritetiniams kriterijams.

54. Jei paramos paraiška perduota tirti teisėsaugos institucijoms, paramos paraiškos vertinimas sustabdomas iki teisėsaugos institucijų išvadų ar pozicijos pateikimo. Agentūra apie tokias paramos paraiškas informuoja Ministeriją. Gavus teisėsaugos institucijų išvadas, tęsiamas paramos paraiškos vertinimas.

55. Jei projekto vertinimas reikalauja specifinių žinių, Agentūra gali pasitelkti nepriklausomus ekspertus. Prieš atlikdami vertinimą, nepriklausomi ekspertai pasirašo konfidencialumo ir nešališkumo deklaraciją.

XIII. ADMINISTRACINĖS ATITIKTIES TIKRINIMAS

56. Užregistravus paramos paraišką, pirmiausia atliekamas administracinės atitikties tikrinimas, kuris negali trukti ilgiau kaip 10 darbo dienų. Administracinės atitikties tikrinimo metu nustatoma, ar paramos paraiška tinkamai užpildyta, ar pateikti visi reikalingi dokumentai.

57. Jeigu atliekant administracinės atitikties tikrinimą yra nustatoma, kad pateikti ne visi reikalingi dokumentai ir (arba) paramos paraiška netinkamai užpildyta, pareiškėjui siunčiamas ar įteikiamas pranešimas, kuriame prašoma pateikti trūkstamą informaciją ir (arba) dokumentus ir (arba) patikslinti duomenis, ir nustatomas ne trumpesnis kaip 10 darbo dienų terminas nuo pranešimo įteikimo11, per kurį pareiškėjas privalo pateikti trūkstamą informaciją ir (arba) dokumentus. Atsižvelgiant į trūkstamos informacijos ar dokumentų specifiką, gali būti nustatomas ilgesnis terminas. Pranešimas taip pat išsiunčiamas elektroniniu paštu, jei paramos paraiškoje pareiškėjas yra nurodęs tokį pageidaujamą informacijos gavimo būdą. Per pranešime nustatytą laiką nepateikus reikalingų dokumentų ar trūkstamos informacijos, pareiškėjui siunčiamas antras pranešimas, į kurį negavus atsakymo, paramos paraiška atmetama.

__________________

11 Pranešimas laikomas įteiktu praėjus 2 darbo dienoms nuo jo išsiuntimo paštu registruotu laišku dienos.

58. Agentūra per 5 darbo dienas nuo sprendimo atmesti paramos paraišką priėmimo dienos pareiškėjui registruotu laišku išsiunčia šį sprendimą, kuriame turi būti nurodytos paramos paraiškos atmetimo priežastys, teisinis pagrindimas ir tokio sprendimo apskundimo tvarka.

59. Informacija apie paramos paraiškas, kurioms atliktas administracinės atitikties tikrinimas, skelbiama Agentūros interneto svetainėje, nurodant pareiškėjo pavadinimą, projekto pavadinimą, paramos paraiškos kodą ir prašomą paramos sumą, taip pat nurodomas bendras registruotų paramos paraiškų ir paramos paraiškų, kurioms atliktas administracinės atitikties tikrinimas, skaičius.

XIV. TINKAMUMO SKIRTI PARAMĄ VERTINIMAS

60. Atlikus administracinės atitikties tikrinimą, tinkamai užpildytos paramos paraiškos perduodamos tolesniam vertinimo etapui.

61. Tuo atveju, jei atliekamas preliminarus paramos paraiškų sugrupavimas pagal atitikimą šių Taisyklių XV punkte nurodytų prioritetų atrankos kriterijų (vadovaujantis paramos paraiškoje pateiktais duomenimis), tinkamumo skirti paramą vertinimo etapui teikiamos tos paramos paraiškos, kurios atitinka prioritetinius kriterijus, o projektai pagal prioritetus pradedami grupuoti nuo pirmojo kriterijaus12.

_________________

12 Jeigu paramos paraiška neatitinka nei vieno prioritetinio kriterijaus, ji nevertinama, išskyrus atvejus, kai lieka lėšų (tuo atveju prioritetas teikiamas paramos paraiškoms atsižvelgiant į paramos paraiškos pateikimo datą).

62. Paramos paraiškos tinkamumo skirti paramą vertinimo metu nustatoma, ar projektas tinkamas gauti paramą iš EŽŪFKP ir bendrojo finansavimo lėšų, numatytų valstybės biudžete, ir galima paramos suma, suapvalinta iki sveikųjų skaičių.

63. Agentūra gali pareiškėjo prašyti pateikti trūkstamus duomenis ar dokumentus, jei jų reikia, vertinant paramos paraiškos ar išlaidų tinkamumą. Pareiškėjui siunčiamas pranešimas, kuriame nurodoma, kokios informacijos ir (ar) dokumentų trūksta arba ką reikia patikslinti. Papildomai informacijai ir (ar) dokumentams pateikti pareiškėjui suteikiamas 10 darbo dienų terminas nuo pranešimo įteikimo. Pranešimas laikomas įteiktu praėjus 2 darbo dienoms nuo jo išsiuntimo paštu registruotu laišku dienos. Atsižvelgiant į trūkstamos informacijos ir (ar) dokumentų specifiką, gali būti nustatomas ir ilgesnis terminas. Pranešimas taip pat išsiunčiamas elektroniniu paštu, jei paramos paraiškoje pareiškėjas jį nurodęs kaip pageidaujamą informacijos gavimo būdą. Per nustatytą laiką nepateikus reikalaujamų dokumentų ir (ar) trūkstamos informacijos, pareiškėjui siunčiamas antras pranešimas, į kurį negavus atsakymo, paramos paraiška atmetama. Prieš priimdama sprendimą atmesti paramos paraišką, Agentūra turi išnagrinėti nustatytus neatitikimus ir papildomos informacijos, duomenų bei dokumentų nepateikimo aplinkybes ir įsitikinti, kad atmetimas yra pagrįstas, o paramos paraiškos vertinimą atlikę vertintojai nepažeidė nustatytų darbo procedūrų. Jei Agentūra tinkamumo skirti paramą vertinimo metu nustato, kad projekto tinkamų finansuoti išlaidų dydis ir galimas didžiausias paramos dydis skiriasi nuo paramos paraiškoje pateiktų projekto tinkamų finansuoti išlaidų ir prašomos paramos dydžių, iki sprendimo dėl paramos paraiškos atrankos priėmimo Agentūra turi raštu apie tai informuoti pareiškėją ir suderinti su juo, ar jis sutinka įgyvendinti projektą su Agentūros nustatytomis didžiausio dydžio tinkamomis finansuoti išlaidomis ir parama. Jei pareiškėjas nesutinka su tinkamų finansuoti išlaidų nustatytu dydžiu ir parama, paramos paraiška atmetama.

64. Agentūra per 5 darbo dienas nuo sprendimo atmesti paramos paraišką priėmimo dienos pareiškėjui registruotu laišku išsiunčia šį sprendimą, kuriame turi būti nurodytos paramos paraiškos atmetimo priežastys, teisinis pagrindimas ir tokio sprendimo apskundimo tvarka.

65. Tuo atveju, jei paramos paraiška formaliai atitinka priemonės veiklos sričių nustatytus paraiškų tinkamumo ir prioritetinius atrankos kriterijus, bet Agentūrai kyla abejonių dėl pareiškėjo galimybių įgyvendinti projektą ar dėl tikėtino projekto poveikio siekiant KPP nustatytų tikslų (pvz., Agentūra gauna informaciją apie pradėtą ikiteisminį tyrimą dėl pareiškėjo veiklos, pagal kelis projektus planuojamas vykdyti analogiškas veiklas, kurių persidengimas turėtų įtakos projektų finansiniam gyvybingumui bei atitikčiai KPP nustatytiems tikslams ir pan.), taip pat jei įtariama, kad, siekdamas tikslų, priešingų KPP tikslams, pareiškėjas dirbtinai sukūrė tokiai paramai gauti reikalingas sąlygas, Agentūra turi sudaryti komisiją, kuri nuspręstų, kokių priemonių imtis dėl tokių projektų vertinimo.

66. Tinkamumo skirti paramą vertinimo rezultatai suvedami į informacinę sistemą.

67. Informacija apie paramos paraiškas, kurioms atliktas tinkamumo skirti paramą vertinimas, skelbiama Agentūros interneto svetainėje, nurodant pareiškėją, projekto pavadinimą, paramos paraiškos kodą ir prašomą paramos sumą, taip pat nurodomas bendras registruotų paramos paraiškų ir paramos paraiškų, kurios įvertintos dėl tinkamumo skirti paramą, skaičius.

XV. PROJEKTŲ PRIORITETIŠKUMO VERTINIMAS

68. Tuo atveju, jei prašoma bendra paramos suma didesnė nei kvietimui teikti paramos paraiškas planuojama skirti paramos suma, atliekamas projektų prioritetiškumo vertinimas.

69. Vertinant projektų prioritetiškumą, nustatoma, kurios iš tinkamų finansuoti paramos paraiškų geriausiai atitinka priemonės prioritetinius atrankos kriterijus.

70. Projektų prioritetiškumas vertinamas pagal atitikimą prioritetiniams kriterijams atmetimo būdu. Atitiktis prioritetiniams kriterijams nustatoma atsižvelgiant į paramos paraiškos pateikimo metu pateiktus dokumentus. Projektai, atitinkantys pirmiau nurodytus kriterijus, turi pirmenybę prieš projektus, kurie atitinka tolesnius kriterijus:

70.1. pareiškėjas nėra gavęs EB paramos miškų sektoriuje;

70.2. projektas skirtas stichinių nelaimių ir gaisrų paveiktiems miškams atkurti;

70.3. pareiškėjas iki šiol nėra gavęs EB bendro finansavimo paramos (SAPARD, BPD, KPP);

70.4. pareiškėjas yra privataus miško savininkas;

70.5. pareiškėjas prašo mažesnės paramos sumos.

71. Jeigu paramos paraiškos byloje nėra duomenų, leidžiančių nustatyti pareiškėjo atitikties pirmumo kriterijui, laikoma, kad pareiškėjas neatitinka šio kriterijaus (užklausimas nebūtinas).

XVI. PARAMOS PARAIŠKŲ TVIRTINIMAS IR PARAMOS SUTARČIŲ SUDARYMAS

72. Agentūra, įvertinusi paramos paraiškas, parengia nustatytos formos paramos paraiškų vertinimo rezultatų suvestinę ir nustatytos formos atskirų paramos paraiškų vertinimo ataskaitas, kurias teikia Ministerijai.

73. Ministerijos sudarytas Projektų atrankos komitetas svarsto, kuriuos projektus finansuoti, ir priima rekomendacinio pobūdžio sprendimą dėl finansuotinų projektų.

74. Priimant sprendimą dėl paramos skyrimo turi būti užtikrinama, kad, sudarius paramos sutartis, nebūtų viršyta priemonei nustatyta didžiausioji leistina paramos suma.

75. Galutinį sprendimą dėl paramos skyrimo priima Ministerija ir apie tokį sprendimą informuoja Agentūrą per 5 darbo dienas nuo jo priėmimo dienos.

76. Agentūra apie sprendimą dėl paramos skyrimo ar neskyrimo informuoja pareiškėjus registruotu laišku per 5 darbo dienas nuo Ministerijos sprendimo gavimo dienos. Informacija apie priimtus sprendimus skirti paramą skelbiama Agentūros interneto svetainėje, nurodant pareiškėją, projekto pavadinimą, paramos paraiškos kodą ir prašomą paramos sumą, taip pat nurodomas bendras registruotų paramos paraiškų ir paramos paraiškų, kurioms priimtas sprendimas skirti paramą, skaičius.

77. Agentūra, gavusi Ministerijos sprendimą skirti paramą:

77.1. jeigu parengti paramos sutartį yra reikalingi papildomi duomenys ir (arba) dokumentai, per 3 darbo dienas išsiunčia pareiškėjui informacinį laišką, kuriame prašo per 10 darbo dienų nuo informacinio laiško gavimo dienos pateikti papildomus duomenis ir (arba) dokumentus. Laiškas laikomas įteiktu praėjus 2 darbo dienoms po jo išsiuntimo. Pareiškėjui juos atsiuntus, Agentūra pagal pavyzdinės paramos sutarties formą per 10 darbo dienų parengia, suderina su pareiškėju ir išsiunčia pareiškėjui suderintą paramos sutarties projektą arba kviečia pareiškėją atvykti į Agentūrą pasirašyti sutarties, taip pat nurodo pasiūlymo pasirašyti paramos sutartį galiojimo terminą, kuris bendruoju atveju negali būti ilgesnis kaip 10 darbo dienų nuo pasiūlymo išsiuntimo dienos. Šalims susitarus, šis terminas gali būti pratęstas;

77.2. jeigu parengti paramos sutartį papildomi duomenys ir (arba) dokumentai nereikalingi, per 10 darbo dienų Agentūra pagal pavyzdinės paramos sutarties formą parengia, suderina su pareiškėju ir išsiunčia pareiškėjui arba kviečia pareiškėją atvykti į Agentūrą pasirašyti suderinto paramos sutarties projekto ir nurodo pasiūlymo pasirašyti paramos sutartį galiojimo terminą, kuris bendruoju atveju negali būti ilgesnis kaip 10 darbo dienų nuo pasiūlymo išsiuntimo dienos. Šalims susitarus, šis terminas gali būti pratęstas.

78. Pareiškėjui per Agentūros nustatytą terminą nepasirašius paramos sutarties, parama neskiriama. Agentūra apie tai per 10 darbo dienų informuoja Ministeriją.

79. Pareiškėjas, pasirašęs paramos sutartį, tampa paramos gavėju.

80. Agentūra suveda informaciją apie sudarytas sutartis į informacinę sistemą.

81. Informacija apie pasirašytas sutartis skelbiama Agentūros interneto svetainėje, nurodant paramos gavėjo pavadinimą, projekto pavadinimą, projekto kodą ir aprašymą ir skirtą paramos sumą, taip pat nurodomas bendras pasirašytų sutarčių skaičius bei bendra skirta paramos suma.

XVII. SKUNDŲ NAGRINĖJIMAS

82. Pareiškėjas ir (arba) paramos gavėjas, nesutinkantis su Agentūros ir (arba) Ministerijos priimtais sprendimais, veikimu arba neveikimu, susijusiais su paramos paraiškų administravimu, vertinimu, atranka ir mokėjimo prašymų administravimu, turi teisę juos apskųsti šiame Taisyklių skyriuje nustatyta tvarka.

83. Agentūros konkrečių valstybės tarnautojų ir (arba) darbuotojų veiksmus (neveikimą), pareiškėjas gali apskųsti Agentūros vadovui raštu per 15 darbo dienų nuo tos dienos, kai jis sužinojo ar turėjo sužinoti apie tokius veiksmus (neveikimą).

84. Agentūros sprendimus, veikimą arba neveikimą, pareiškėjas gali apskųsti Ministerijai raštu per 15 darbo dienų nuo tos dienos, kai jis sužinojo ar turėjo sužinoti apie tokius Agentūros sprendimus ar veiksmus (neveikimą).

85. Skundams nagrinėti Agentūra ir (arba) Ministerija gali sudaryti specialią komisiją ir patvirtinti jos darbo reglamentą.

86. Pareiškėjas ir (arba) paramos gavėjas, nesutikdamas su Agentūros ir (arba) Ministerijos sprendimais, veikimu ar neveikimu, gali tiesiogiai kreiptis į Vyriausiąją administracinių ginčų komisiją arba Vilniaus apygardos administracinį teismą teisės aktų nustatyta tvarka.

XVIII. PIRKIMO PROCEDŪROS

87. Pareiškėjai ir (arba) paramos gavėjai, kurie pagal Lietuvos Respublikos viešųjų pirkimų įstatymą (Žin., 1996, Nr. 84-2000; 2006, Nr. 4-102) yra perkančiosios organizacijos, privalo prekių, paslaugų ar darbų pirkimą organizuoti vadovaudamiesi šio įstatymo nuostatomis.

88. Pareiškėjai ir (arba) paramos gavėjai, kuriems perkant prekes, paslaugas ar darbus netaikomos Lietuvos Respublikos viešųjų pirkimų įstatymo nuostatos, siekdami, kad patirtos išlaidos būtų laikomos tinkamomis finansuoti, prekių, paslaugų ar darbų pirkimus turi organizuoti vadovaudamiesi Ministerijos nustatyta tvarka13.

__________________

13 Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimo taisyklės, patvirtintos Lietuvos Respublikos žemės ūkio ministro 2007 m. balandžio 5 d. įsakymu Nr. 3D-150 (Žin., 2007, Nr. 41-1559). Jeigu prekių, paslaugų ar darbų pirkimo konkursas įvyko arba buvo pradėtas vykdyti iki 2007 m. balandžio 12 d., prekės, paslaugos ar darbai gali būti įsigyjami pagal Projekto vykdytojo ir (arba) partnerio, pretenduojančio gauti paramą iš Europos Sąjungos struktūrinių fondų pagal Lietuvos 2004–2006 m. bendrojo programavimo dokumento Kaimo plėtros ir žuvininkystės prioriteto priemones, prekių, paslaugų ar darbų pirkimo taisykles, patvirtintas Lietuvos Respublikos žemės ūkio ministro 2004 m. spalio 5 d. įsakymu Nr. 3D-543 (Žin., 2004, Nr. 151-5512).

89. Įvykdyto konkurso arba apklausos prekėms, paslaugoms ar darbams pirkti dokumentaciją paramos gavėjas turi pateikti Agentūros KDTS įvertinti prieš teikdamas mokėjimo prašymą.

90. Išlaidos, kurias pareiškėjai ir (arba) paramos gavėjai padarys pagal prekių, paslaugų ar darbų pirkimo sutartis, sudarytas nesilaikant šiame Taisyklių skyriuje nurodytų reikalavimų, bus laikomos netinkamomis finansuoti.

XIX. MOKĖJIMO PRAŠYMO PATEIKIMAS IR PATEIKIMO TERMINAS

91. Paramos gavėjas po kiekvieno projekto įgyvendinimo etapo, kaip numatyta paramos sutartyje paramai gauti, pateikia nustatytos formos mokėjimo prašymą. Jei numatytos statybos, jos turi būti vykdomos vienu etapu be tarpinių mokėjimų, tačiau jei technologiškai statybas galima išskirti į kelis etapus, gali būti pateikiami keli mokėjimo prašymai.

92. Mokėjimo prašymo forma ir informacija apie pridedamus dokumentus pateikiama Agentūros interneto svetainėje www.nma.lt. ir Ministerijos interneto svetainėje www.zum.lt.

93. Mokėjimo prašymai pildomi lietuvių kalba. Kita kalba užpildyti mokėjimo prašymai nepriimami. Paramos gavėjas turi įsitikinti, kad jo pateiktas mokėjimo prašymas yra tinkamai sukomplektuotas.

94. Paramos gavėjas turi pateikti mokėjimo prašymo originalą, pažymėtą spaudu ORIGINALAS, ir vieną kopiją, pažymėtą spaudu KOPIJA, taip pat pridedamų dokumentų originalus, Agentūros darbuotojo arba notaro patvirtintas kopijas. Pateiktų dokumentų originalai pažymimi atitinkamu spaudu ir grąžinami paramos gavėjui, o pasiliekamos kopijos, patvirtintos spaudu „TIKRA“.

95. Mokėjimo prašymus kartu su reikalaujamais priedais iš paramos gavėjų priima ir registruoja Agentūros KDTS pagal projekto įgyvendinimo vietą.

96. Mokėjimo prašymai turi būti pateikti laiku (paramos sutartyje numatytais terminais) asmeniškai ar per įgaliotą asmenį. Kitais būdais (pvz., paštu, faksu arba elektroniniu paštu) arba kitais adresais pateikti mokėjimo prašymai nebus priimami.

97. Mokėjimo prašymo pateikimo terminai nustatomi paramos sutartyje.

98. Pavėluotai pateikus mokėjimo prašymą, taikomos sankcijos, numatytos Taisyklių XXIV skyriuje. Pavėluotai teikiami mokėjimo prašymai priimami 25 darbo dienas nuo paramos sutartyje nustatytos datos. Vėliau pateikti mokėjimo prašymai nepriimami.

99. Jeigu paramos gavėjas dėl rimtų priežasčių nori pratęsti mokėjimo prašymo pateikimo terminą, jis iki nustatyto termino pabaigos turi Agentūrai pateikti argumentuotą prašymą dėl termino pratęsimo (sutarties keitimo). Agentūrai priėmus sprendimą atidėti mokėjimo prašymo pateikimo terminą, keičiama paramos sutartis.

100. Mokėjimo prašymą pateikęs pavėluotai, paramos gavėjas turi Agentūrai raštu paaiškinti vėlavimo priežastis ir pateikti dokumentus, pagrindžiančius vėlavimo priežastis.

101. Paramos gavėjų atsiskaitymai su tiekėjais turi vykti tik per bankines institucijas.

XX. MOKĖJIMO PRAŠYMO TIKRINIMAS, VERTINIMAS IR TVIRTINIMAS

102. Užregistravus mokėjimo prašymą, atliekamas jo administracinės atitikties tikrinimas, kurio metu nustatoma, ar pateikti visi reikalingi dokumentai, ar tinkamai užpildytas mokėjimo prašymas.

103. Jeigu paramos gavėjo pateiktas mokėjimo prašymas neteisingai užpildytas ir (arba) trūksta duomenų, jam siunčiamas pranešimas apie tikrinimo metu nustatytus trūkumus. Jiems pašalinti paramos gavėjui nustatomas iki 10 darbo dienų terminas nuo pranešimo įteikimo, tačiau, atsižvelgiant į trūkstamos informacijos ar dokumentų specifiką, gali būti nustatomas ilgesnis terminas. Pranešimas laikomas įteiktu praėjus 2 darbo dienoms nuo jo išsiuntimo paštu registruotu laišku dienos. Per nustatytą laiką nepristačius reikiamų dokumentų ar nepatikslinus duomenų, siunčiamas antras pranešimas, į kurį neatsakius, mokėjimo prašymas yra atmetamas arba vertinamas pagal turimus duomenis.

104. Jei paramos gavėjas dėl objektyvių priežasčių vėluoja pateikti prašomą informaciją, apie tai turi pranešti raštu argumentuodamas vėlavimo priežastis.

105. Jei Agentūroje vertinant mokėjimo prašymą kyla neaiškumų, paramos gavėjui siunčiamas pranešimas, kuriame prašoma per nustatytą 10 darbo dienų terminą nuo pranešimo įteikimo pateikti trūkstamą informaciją ir (arba) dokumentus. Jei per nustatytą laiką paramos gavėjas neatsako į Agentūros paklausimą ir nepateikia prašomų duomenų, mokėjimo prašymas yra vertinamas pagal turimus duomenis. Jei paramos gavėjas dėl objektyvių priežasčių vėluoja pateikti prašomą informaciją, apie tai turi pranešti raštu argumentuodamas vėlavimo priežastis.

106. Jeigu vertinant mokėjimo prašymą kyla įtarimų, kad dokumentuose pateikta neteisinga informacija, atliekama užsakomoji patikra vietoje.

107. Vertinant mokėjimo prašymą nustatoma, kokios išlaidos buvo atliktos teisingai, ir nuo jų yra skaičiuojama kompensuojama paramos suma.

108. Įvertinus mokėjimo prašymą priimamas sprendimas:

108.1. atmesti mokėjimo prašymą;

108.2. išmokėti dalį prašomos paramos sumos;

108.3. išmokėti visą prašomą paramos sumą.

109. Jei priimamas sprendimas išmokėti visą prašomą paramos sumą arba dalį prašomos paramos sumos, lėšos pervedamos į paramos gavėjo nurodytą sąskaitą.

110. Jei priimamas sprendimas dėl mokėjimo prašymo atmetimo ar dalinio prašomos paramos sumos išmokėjimo, Agentūra per 10 darbo dienų nuo tokio sprendimo priėmimo raštu informuoja paramos gavėją, nurodydama tokio sprendimo motyvus ir sprendimo apskundimo tvarką.

111. Agentūra turi įvertinti mokėjimo prašymą ir Ministerijai pateikti pinigų užsakymo paraiškas per administravimo taisyklėse nustatytus terminus. Tais atvejais, kai vertinant mokėjimo prašymą Agentūra prašo paramos gavėjo pateikti trūkstamus duomenis arba ištaisyti nurodytus mokėjimo prašymo trūkumus, mokėjimo prašymas turi būti įvertintas ir pinigų užsakymo paraiška Ministerijai turi būti pateikta per 90 kalendorinių dienų nuo mokėjimo prašymo gavimo ir užregistravimo Agentūros KDTS datos.

XXI. PARAMOS IŠMOKĖJIMO TVARKA

112. Priemonei taikomas išlaidų kompensavimo mokėjimo būdas ir išlaidų kompensavimo su avansu mokėjimo būdas.

113. Pagal išlaidų kompensavimo su avansu mokėjimo būdą:

113.1. paramos lėšos gali būti išmokamos viešųjų juridinių asmenų, kurių veiklą reglamentuoja Lietuvos Respublikos asociacijų įstatymas (Žin., 2004, Nr. 25-745), Lietuvos Respublikos viešųjų įstaigų įstatymas (Žin., 1996, Nr. 68-1633; 2004, Nr. 25-752) arba Lietuvos Respublikos labdaros ir paramos fondų įstatymas (Žin., 1996, Nr. 32-787; 2004, Nr. 7-128), įgyvendinamiems projektams;

113.2. avanso dydis paramos gavėjui negali būti didesnis nei 30 procentų paramos sumos;

113.3. pasirašius paramos sutartį paramos gavėjui išmokamas paramos sutartyje nustatyto dydžio avansas. Avansas išmokamas paramos gavėjui pateikus Agentūrai avanso mokėjimo prašymą ir banko garantiją arba laidavimo draudimo sutartį dėl avanso sumos, jeigu avanso suma yra didesnė nei 10 000 litų (ši nuostata netaikoma biudžetinėms įstaigoms), kuri galiotų ne trumpiau nei 60 kalendorinių dienų po galutinio mokėjimo prašymo arba galutinės projekto įgyvendinimo ataskaitos pateikimo, atsižvelgiant į tai, kas pateikiama vėliausiai, arba ne trumpiau nei 60 kalendorinių dienų po mokėjimo prašymo, kuriuo deklaruojamas visas išmokėtas avansas, pateikimo, jei avansas išskaičiuojamas anksčiau nei su galutiniu mokėjimo prašymu;

113.4. paramos gavėjas paramos sutartyje nustatytu periodiškumu teikia Agentūrai mokėjimo prašymus, kuriuose deklaruoja padarytas ir apmokėtas išlaidas, pridėdamas išlaidas pateisinančius ir išlaidų apmokėjimą įrodančius dokumentus ir (arba) jų kopijas, patvirtintas paramos gavėjo ar jo įgalioto asmens parašu ir antspaudu (jei toks turimas). Pirmąjį mokėjimo prašymą paramos gavėjas teikia Agentūrai ne vėliau kaip po 3 mėnesių nuo avanso gavimo dienos. Jeigu per 3 mėnesius nuo avanso gavimo dienos projekto vykdytojas nepradeda įgyvendinti projekto ir nepatiria išlaidų, jis, praėjus 3 mėnesiams, per 5 darbo dienas privalo grąžinti avansą Agentūrai. Apie grąžintas ir susigrąžintinas avanso lėšas Agentūra informuoja Ministeriją. Paramos sutartyje taip pat nustatomas galutinio mokėjimo prašymo pateikimo terminas;

113.5. kai bendra pagal paramos gavėjo pateiktus mokėjimo prašymus kompensuota ir avansu paramos gavėjui išmokėta suma pasiekia projektui įgyvendinti skirtą paramos sumą, projekto įgyvendinimo išlaidos toliau nekompensuojamos;

113.6. baigęs įgyvendinti projektą, paramos gavėjas pateikia Agentūrai galutinį mokėjimo prašymą, kuriame deklaruoja visas per laikotarpį nuo paskutinio mokėjimo prašymo patirtas ir apmokėtas tinkamas finansuoti išlaidas ir galutinę projekto įgyvendinimo ataskaitą;

113.7. Agentūra, išnagrinėjusi galutinį mokėjimo prašymą ir nustačiusi, kad:

113.7.1. paramos gavėjas gavo palūkanų už jam pervestas avanso lėšas – jam palūkanų suma yra atimama iš paramos sumos;

113.7.2. paramos gavėjui buvo išmokėta didesnė paramos suma nei pripažinta tinkama finansuoti paramos lėšomis – Agentūra, vadovaudamasi paramos sutarties nuostatomis, pareikalauja paramos gavėjo grąžinti perviršinę sumą. Apie tokias grąžintinas ir susigrąžintas lėšas Agentūra informuoja Ministeriją;

113.8. paramos gavėjas gali teikti iki trijų mokėjimo prašymų, įskaitant avanso mokėjimo prašymą.

114. Pagal išlaidų kompensavimo mokėjimo būdą:

114.1. paramos gavėjas pradeda įgyvendinti projektą savo lėšomis ir paramos sutartyje nustatytu periodiškumu Agentūrai teikia mokėjimo prašymus, kuriuose deklaruoja patirtas ir apmokėtas išlaidas, pridėdamas išlaidų pagrindimo ir apmokėjimo įrodymo dokumentus ir (arba) jų kopijas, patvirtintas paramos gavėjo ar jo įgalioto asmens parašu ir antspaudu (jei toks turimas). Paramos sutartyje taip pat nustatomas galutinio mokėjimo prašymo pateikimo terminas;

114.2. baigęs įgyvendinti projektą, paramos gavėjas pateikia Agentūrai galutinį mokėjimo prašymą, kuriame deklaruoja visas per laikotarpį nuo paskutinio mokėjimo prašymo patirtas ir apmokėtas tinkamas finansuoti išlaidas ir galutinę projekto įgyvendinimo ataskaitą;

114.3. paramos gavėjas gali pateikti iki trijų mokėjimo prašymų.

115. Agentūra, įvertinusi mokėjimo prašymą ir priėmusi sprendimą dėl jo apmokėjimo, laikydamasi terminų, nurodytų šių Taisyklių 111 punkte, parengia pinigų užsakymo paraiškas ir teikia jas Ministerijai. Rengdama pinigų užsakymo paraiškas Agentūra užtikrina, kad išmokant lėšas paramos gavėjams nebūtų viršyta šiai priemonei nustatyta didžiausia leistina įsipareigojimų suma.

116. Ministerija per 5 darbo dienas nuo tinkamų pinigų užsakymo paraiškų gavimo ir užregistravimo Ministerijoje dienos jas patikrina ir parengia bei pateikia mokėjimo paraiškas Lietuvos Respublikos finansų ministerijos Valstybės iždo departamentui dėl lėšų pervedimo į Agentūros nurodytą sąskaitą.

117. Lietuvos Respublikos finansų ministerijos Valstybės iždo departamentas mokėjimo paraiškas apmoka vadovaudamasis Valstybės biudžeto lėšų išdavimo iš valstybės iždo sąskaitos taisyklių, patvirtintų Lietuvos Respublikos finansų ministro 2000 m. liepos 21 d. įsakymu Nr. 195 (Žin., 2000, Nr. 65-1976; 2007, Nr. 90-3604), nuostatomis.

118. Gavusi lėšas, Agentūra per 3 darbo dienas jas perveda paramos gavėjams.

XXII. PATIKROS

119. Bet kuriame paramos paraiškų bei mokėjimo prašymų administravimo etape gali būti atliekama patikra vietoje, kurios metu tikrinami pareiškėjo ir (arba) paramos gavėjo paraiškoje ir (arba) mokėjimo prašyme ir jų prieduose pateikti duomenys ir jų atitiktis tikrovei. Atlikus patikrą surašoma patikros vietoje ataskaita.

120. Apie patikras vietoje pareiškėjams ir (arba) paramos gavėjams pranešama iš anksto, jeigu toks išankstinis pareiškėjo ir (arba) paramos gavėjo informavimas neturės neigiamos įtakos patikros vietoje rezultatams. Bendruoju atveju apie patikrą vietoje pareiškėjas ir (arba) paramos gavėjas informuojamas ne anksčiau kaip prieš 48 valandas iki patikros vietoje atlikimo.

121. Agentūra penkerius metus nuo paramos sutarties pasirašymo datos turi teisę tikrinti, ar paramos gavėjas ir po projekto įgyvendinimo laikosi paramos sutartyje numatytų sąlygų.

122. Jei pareiškėjas ir (arba) paramos gavėjas nesudaro sąlygų ar neleidžia Agentūros tarnautojams apžiūrėti vietoje ir (arba) patikrinti, ar paramos paraiškoje nurodyti teisingi duomenys, kaip įgyvendinamas projektas ir (arba) kaip vykdoma veikla po paramos skyrimo ir (arba) projekto pabaigos, tai laikoma KPP paramos gavimo ir naudojimo sąlygų pažeidimu.

XXIII. PROJEKTŲ ĮGYVENDINIMO ATASKAITOS

123. Paramos gavėjas teikia Agentūrai šias projekto įgyvendinimo ataskaitas ir veiklą pagrindžiančius dokumentus:

123.1. projekto įgyvendinimo laikotarpiu, per 20 kalendorinių dienų, pasibaigus kiekvienam metų kalendoriniam ketvirčiui – informaciją apie projekto įgyvendinimo eigą;

123.2. kartu su galutiniu mokėjimo prašymu – galutinę projekto įgyvendinimo ataskaitą ir kitus Agentūros pareikalautus dokumentus;

123.3. po projekto pabaigos, penkerius metus nuo paramos sutarties pasirašymo, per 2 mėnesius kiekvieniems kalendoriniams metams pasibaigus – užbaigto projekto metines ataskaitas ir kitus Agentūros pareikalautus dokumentus.

124. Gavusi informaciją apie projekto įgyvendinimo eigą arba galutinę projekto įgyvendinimo ataskaitą / užbaigto projekto metinę ataskaitą, Agentūra ją išnagrinėja ir nustato, ar vykdomos paramos sutartyje bei paramos paraiškoje numatytos projekto veiklos. Patikrinusi Agentūra:

124.1. ją priima kaip tinkamą;

124.2. paprašo pateikti papildomą informaciją ir (arba) nusprendžia atlikti projekto patikrą vietoje;

124.3. atmeta, išdėstydama atmetimo motyvus, ir nustato 10 darbo dienų terminą, per kurį paramos gavėjas turi ištaisyti pateiktos informacijos, ataskaitos ar projekto įgyvendinimo trūkumus ir pateikti naują informaciją apie projekto įgyvendinimo eigą ar naują galutinę projekto įgyvendinimo ataskaitą / užbaigto projekto metinę ataskaitą.

125. Jeigu paramos gavėjas laiku nepateikia informacijos apie projekto įgyvendinimo eigą arba galutinės projekto įgyvendinimo ataskaitos / užbaigto projekto metinės ataskaitos, Agentūra apie tai primena paramos gavėjui ir nustato terminą atitinkamiems dokumentams pateikti. Paramos gavėjas, nurodydamas priežastis, gali raštu prašyti pratęsti dokumentų pateikimo terminą.

126. Jeigu paramos gavėjas informacijos apie projekto įgyvendinimo eigą arba galutinės projekto įgyvendinimo ataskaitos / užbaigto projekto metinės ataskaitos laiku nepateikia ir po priminimo arba Agentūra ją atmeta 3 kartus, gali būti inicijuojamas sutarties nutraukimas ir (arba) suteiktos paramos ar jos dalies grąžinimas.

XXIV. SANKCIJOS

127. Paramos gavėjui nesilaikant ar pažeidžiant paramos sutarties sąlygas numatomos trys privalomų sankcijų rūšys: paramos sumažinimas, paramos neskyrimas ir (arba) paramos susigrąžinimas:

127.1. paramos sumažinimas taikomas:

127.1.1. jeigu Agentūra patikrų vietoje metu nustato reikalavimų neatitinkančias išlaidas;

127.1.2. pavėluotai pateikus mokėjimo prašymą, paramos suma mažinama 0,5 proc. už kiekvieną pavėluotą darbo dieną14;

___________________

14 Ši sankcija netaikoma, kai mokėjimo prašymas pateikiamas pavėluotai dėl nenugalimos jėgos (force majeure) aplinkybių.

127.1.3. jei Agentūra, išnagrinėjusi paramos gavėjo mokėjimo prašymą, nustato, kad jame prašoma paramos suma daugiau kaip 3 proc. viršija paramos gavėjui mokėtiną sumą, nustatytą išnagrinėjus mokėjimo prašymo pagrįstumą, mokėtina paramos suma turi būti sumažinama tų abiejų sumų skirtumu, išskyrus atvejus, jeigu paramos gavėjas įrodo, kad ne dėl jo kaltės buvo įtraukta reikalavimų neatitinkanti suma;

127.2. paramos neskyrimas taikomas, kai paramos gavėjas:

127.2.1. nepateikia mokėjimo prašymų sutartyje nustatyta tvarka;

127.2.2. teikdamas paramos paraišką ir (arba) vykdydamas paramos sutartį, pateikia neteisingą informaciją arba nuslepia informaciją, turinčią reikšmės priimant sprendimą suteikti paramą arba tinkamai kontroliuoti paramos sutarties vykdymą;

127.2.3. nesudaro sąlygų ar neleidžia asmenims, turintiems teisę tai daryti, apžiūrėti vietoje ir (arba) patikrinti, kaip įgyvendinamas projektas ir (arba) kaip vykdoma veikla po paramos suteikimo;

127.2.4. pažeidžia norminiuose teisės aktuose ir sutartyje nustatytą dokumentų saugojimo tvarką;

127.2.5. be pateisinamos priežasties nepradeda vykdyti projekto per sutartyje nustatytą terminą;

127.2.6. yra bankrutuojantis arba likviduojamas projekto įgyvendinimo metu;

127.2.7. suteikia kitam asmeniui įgaliojimą vykdyti veiklą be Agentūros rašytinio sutikimo;

127.2.8. pažeidžia kitas sutarties sąlygas ir (arba) teisės aktų nuostatas;

127.3. paramos susigrąžinimas taikomas, kai paramos gavėjas:

127.3.1. nesuderinęs su Agentūra, perleidžia tretiesiems asmenims savo įsipareigojimus arba teises pagal paramos teikimo sutartį;

127.3.2. prieštarauja informacijos apie pateiktą paramos paraišką, nurodant pareiškėją, projekto pavadinimą, paramos paraiškos kodą ir prašomą ir (arba) gautą paramos sumą, skelbimui Agentūros interneto svetainėje;

127.3.3. negrąžina Agentūrai klaidingai apskaičiuotos ir pervestos į atsiskaitomąją sąskaitą paramos sumos;

127.3.4. nevykdo reguliarios projekto įgyvendinimo stebėsenos, kad užtikrintų projekto įgyvendinimą, kaip numatyta paramos paraiškoje;

127.3.5. nevykdo gautos paramos viešinimo;

127.3.6. vykdydamas projektą, pažeidė EB ar Lietuvos Respublikos teisės aktų, susijusių su projekto įgyvendinimu, reikalavimus;

127.3.7. nustojo vykdyti projektą;

127.3.8. per penkerių metų laikotarpį nuo paramos sutarties pasirašymo be rašytinio Agentūros sutikimo pardavė ar kitaip perleido iš paramos lėšų įsigytą turtą.

XXV. PROJEKTŲ IR PARAMOS SUTARTIES PAKEITIMAI

128. Jokie su Agentūra raštu nesuderinti nukrypimai nuo planuoto projekto įgyvendinimo, keičiantys projekto apimtį, projekto investicijas, paramos dalių išdėstymą ir dydį, mokėjimo prašymų pateikimo tvarką, pakeitimai, pratęsiantys projekto įgyvendinimo laikotarpį ar kitaip keičiantys projektą ar paramos sutartyje ir (arba) paramos paraiškoje bei sprendime skirti paramą nustatytus paramos gavėjo įsipareigojimus, nėra leidžiami. Paramos gavėjas privalo raštu informuoti Agentūrą apie visus su projektu susijusius pakeitimus.

129. Paramos sutartis turi būti keičiama, jeigu:

129.1. būtina pakeisti (pratęsti) projekto įgyvendinimo terminus;

129.2. jeigu keičiasi paramos sumos ir (arba) investicijų pasiskirstymas tarp paramos dalių (projekto įgyvendinimo etapų);

129.3. kurios nors projekto biudžeto išlaidų kategorijos suma nukrypusi nuo paramos sutartyje planuotos sumos daugiau kaip 20 procentų;

129.4. jeigu planuoti projekto kiekybiniai ir kokybiniai pasiekimai gali sumažėti daugiau kaip 20 procentų;

129.5. Agentūros iniciatyva (teisės aktų pasikeitimo atveju);

129.6. kitais atvejais, sąlygotais nenumatytų aplinkybių, tačiau nedarančiais įtakos pagrindinėms paramos teikimo sąlygoms.

130. Iškilus poreikiui keisti projektą ir (arba) paramos sutartį, paramos gavėjas privalo raštu pateikti Agentūrai prašymą pakeisti projektą ir (arba) paramos sutartį ir kartu su prašymu pateikti visą informaciją ir dokumentus, pagrindžiančius prašymą. Agentūra, gavusi paramos gavėjo prašymą pakeisti projektą ir (arba) paramos sutartį, įvertina prašymo aplinkybes ir priima sprendimą dėl paramos gavėjo prašymo.

131. Agentūra paramos gavėjo prašymą keisti projektą ir (arba) paramos sutartį gali:

131.1. atmesti;

131.2. patenkinti;

131.3. patenkinti iš dalies arba su tam tikromis sąlygomis.

132. Priimdama sprendimą dėl paramos gavėjo prašymo keisti projektą ir (arba) paramos sutartį, Agentūra įvertina, ar atlikus tokį pakeitimą projektas duos didesnę naudą ir efektyviau prisidės prie projekte bei KPP nustatytų tikslų. Priimant sprendimą dėl paramos gavėjo prašymo keisti projektą ir (arba) paramos sutartį, Agentūra taip pat atsižvelgia į aplinkybes, kurių paramos gavėjas negalėjo numatyti teikdamas paramos paraišką ir kurios nepriklauso nuo paramos gavėjo. Jeigu Agentūra nustato, kad dėl projekto pakeitimo paramos gavėjas negalės pasiekti projekte nustatytų tikslų ir tolesnis projekto įgyvendinimas būtų neefektyvus, Agentūra svarsto klausimą dėl paramos nutraukimo ir (arba) jau išmokėtos paramos grąžinimo.

133. Tuo atveju, kai keičiama paramos sutartis, Agentūra parengia, suderina su paramos gavėju ir išsiunčia paramos gavėjui arba kviečia paramos gavėją atvykti į Agentūrą pasirašyti suderintos pakeistos paramos sutarties ir nurodo pasiūlymo pasirašyti pakeistą paramos sutartį galiojimo terminą. Jeigu šalys nurodo priežastis, šis terminas gali būti pratęstas.

XXVI. DOKUMENTŲ SAUGOJIMAS

134. Visi su KPP įgyvendinimu susiję dokumentai turi būti saugomi mažiausiai 10 metų nuo paramos sutarties pasirašymo datos, vadovaujantis Bendrųjų dokumentų saugojimo terminų rodykle, patvirtinta Lietuvos archyvų departamento prie Lietuvos Respublikos Vyriausybės 1997 m. rugpjūčio 15 d. įsakymu Nr. 38 (Žin., 1997, Nr. 78-2006; 2006, Nr. 3-86).

135. Paramos gavėjas privalo užtikrinti su KPP įgyvendinimu susijusių dokumentų saugumą ir prieinamumą Agentūros, Ministerijos, Valstybės kontrolės, Europos Bendrijų Komisijos ir Europos Audito Rūmų įgaliotiems atstovams.

136. Paramos gavėjas privalo saugoti:

136.1. paramos paraiškos ir jos priedų kopijas;

136.2. paramos sutarties ir visų paramos sutarties pakeitimų originalus;

136.3. projekto įgyvendinimo ataskaitų kopijas;

136.4. išlaidų pagrindimo ir išlaidų apmokėjimo įrodymo dokumentų originalus bei mokėjimo prašymų kopijas;

136.5. susirašinėjimo su Agentūra dokumentus;

136.6. viešųjų pirkimų arba pirkimų vykdymo dokumentų originalus arba kopijas;

136.7. įgyvendintas viešumo priemones įrodančius dokumentus;

136.8. kitus su paramos paraiška ir projekto įgyvendinimu susijusius dokumentus.

XXVII. VIEŠUMAS

137. Iš EŽŪFKP ir bendrojo finansavimo lėšų pagal KPP konkrečiam projektui paramą gaunantis paramos gavėjas privalo imtis informavimo ir viešinimo priemonių, vadovaudamasis Informavimo apie Lietuvos kaimo plėtros 2007–2013 metų programą ir suteiktos paramos viešinimo taisyklėmis, patvirtintomis Lietuvos Respublikos žemės ūkio ministro 2007 m. balandžio 26 d. įsakymu Nr. 3D-191 (Žin., 2007, Nr. 48-1868).

XXVIII. TAISYKLIŲ KEITIMO TVARKA

138. Šios Taisyklės gali būti keičiamos Lietuvos Respublikos žemės ūkio ministro įsakymu.

139. Pasikeitus Taisyklėse nurodytiems teisės aktams, tiesiogiai taikomos naujos tų teisės aktų nuostatos.

XXIX. INFORMACIJOS TEIKIMAS

140. Informacijos ir paaiškinimų dėl paramos kreiptis:

140.1. telefonais, nurodytais Agentūros interneto svetainėje www.nma.lt, Ryšių su visuomene skyrius, tel. (8 5) 252 6999;

140.2. faksu (8 5) 252 6945;

140.3. elektroniniu paštu adresu: info@nma.lt.

141. Klausiant faksu ar elektroniniu paštu, turi būti pateikiama aiški nuoroda į kvietimo teikti paramos paraiškas numerį ir pavadinimą, klausiančiojo vardas ir pavardė arba organizacijos pavadinimas ir telefonas.

142. Atsakymai į klausimus, kurie gali būti aktualūs daugeliui potencialių pareiškėjų, skelbiami Agentūros tinklalapyje www.nma.lt, skiltyje „Klausimai“.

143. Informacija apie paramos paraišką vertinančius asmenis neteikiama.

144. Agentūros KDTS kontaktiniai duomenys:

Teritorinis skyrius	Adresas	Telefonas
Alytaus skyrius	Tvirtovės g. 1/Naujoji g. 2, LT-62116 Alytus	(8 315) 56 793 (8 315) 56 798
Kauno skyrius	K. Donelaičio g. 33, LT-44240 Kaunas	(8 37) 308 550 (8 37) 308 552.
Klaipėdos skyrius	Taikos pr. 28, LT-91220 Klaipėda	(8 46) 431 407 (8 46) 431 405
Marijampolės skyrius	Gamyklų g.1, LT-68300 Marijampolė	(8 343) 97 997 (8 343) 97 990
Panevėžio skyrius	Anykščių g. 4, LT-35171 Panevėžys	(8 45) 502 277 (8 45) 502 265
Šiaulių skyrius	Dvaro g. 78, LT-76298 Šiauliai	(8 41) 596 080 (8 41) 596 081
Tauragės skyrius	Prezidento g. 7, LT-72258 Tauragė	(8 446) 20 120 (8 446) 20 121
Telšių skyrius	Pramonės g. 5, LT-87101 Telšiai	(8 444) 77 050 (8 444) 77 052
Utenos skyrius	J. Basanavičiaus g. 126, LT-28214 Utena	(8 389) 64 082 (8 389) 64 091
Vilniaus skyrius	Ž. Liauksmino g. 5, LT-01101 Vilnius	(8 5) 2649 357 (8 5) 2649 275

_________________

Lietuvos kaimo plėtros 2007–2013 metų programos priemonės „Miškininkystės potencialo atkūrimas ir prevencinių priemonių įdiegimas“ įgyvendinimo taisyklių

priedas

PARAMOS Paraiška
pagal LIETUVOS Kaimo plėtros 2007–2013 metų programos priemonę „miškininkystės potencialo atkūrimas ir prevencinių priemonių įdiegimas“*

Nacionalinės mokėjimo agentŪros prie žemės ūkio ministerijos Kontrolės departamento |__|__|__|__|__|__|__|__|__|__| teritorinis skyrius**
|__|__|__|__| |__|__| |__|__| |__|__|__|__|__|__|__|__|__|__|__|__|__|__|_ |__|__| (paramos paraiškos registracijos data ir registracijos numeris)
(paramos paraišką užregistravusio tarnautojo pareigos) (vardas, pavardė) (parašas)
Vertinti priimta  Atmesta 

__________________

* Pildydami rašykite didžiosiomis raidėmis ir aiškiu šriftu.

** Pildo Nacionalinės mokėjimo agentūros prie Žemės ūkio ministerijos Kontrolės departamento teritorinio skyriaus tarnautojas.

|__|__|__|__|__|__|__|__|__|__|__|__|__|__|__|__|__|__|__|__|__|__|__|__|__|__|

(pareiškėjo vardas, pavardė/juridinio asmens teisinė forma ir pavadinimas)

Adresas / buveinė (gyvenamoji/buveinės vieta, telefonas, faksas, el. paštas, kuriais bus galima susisiekti paraiškos vertinimo ir projekto įgyvendinimo metu)
Savivaldybės pavadinimas |__|__|__|__|__|__|__|__|__|__|__|__|__|__|__|__|__|__|__|__|__|
Seniūnijos pavadinimas |__|__|__|__|__|__|__|__|__|__|__|__|__|__|__|__|__|__|__|__|__|__|
Gyvenamosios vietovės/buveinės pavadinimas |__|__|__|__|__|__|__|__|__|__|__|__|__|__|
Gatvės pavadinimas |__|__|__|__|__|__|__|__|__|__|__|__|__|__|__|__|__|__|__|__|__|__|__|
Namo Nr. |__|__|__|
Buto Nr. |__|__|__|
Pašto indeksas |__|__|__|__|__|__|__|
Telefono Nr. |__|__|__|__|__|__|__|__|__|__|__|__|__|
Fakso Nr. |__|__|__|__|__|__|__|__|__|__|__|__|__|__|__|__|__|__|__|__|__|__|__|__|__|__|
El. paštas |__|__|__|__|__|__|__|__|__|__|__|__|__|__|__|__|__|__|__|__|__|__|__|__|__|__|

Kokiu būdu norite gauti informaciją apie paraiškos administravimo eigą?
Paštu	
Elektroniniu paštu	

I. INFORMACIJA APIE PAREIŠKĖJĄ

1. Žemės ūkio valdos identifikavimo kodas __________ (Žemės ūkio valdos identifikavimo kodas iš VĮ Žemės ūkio informacijos ir kaimo verslo centro apie valdos registravimą pažymėjimo)
1.1. Žemės ūkio valdos adresas, jei skiriasi nuo gyvenamosios vietos (buveinės): |__|__|__|__|__|__|__|__|__|__|__|__|__|__|__|__|__|__|__|__|__|__|__|__|__| (Žemės ūkio valdos adresas iš VĮ Žemės ūkio informacijos ir kaimo verslo centro apie valdos registravimą pažymėjimo)
2. Asmens kodas (fiziniams asmenims) ___________
3. Juridinio asmens kodas (juridiniams asmenims) ___________
4. PVM mokėtojo kodas ___________ (Nurodomas PVM mokėtojo kodas, jei pareiškėjas yra įsiregistravęs PVM mokėtoju)

II. INFORMACIJA APIE PROJEKTĄ, KURIAM PRAŠOMA PARAMOS

1. KPP priemonės kodas	226
2. Veiklos sritis (Nurodoma veiklos sritis, pagal kurią prašoma paramos, pažymint kryželiu „X“).	2.1. Stichinių nelaimių ir gaisrų paveiktų miškų atkūrimas ir prevencinės priemonės  2.2. Bendrosios valstybinės miško priešgaisrinės apsaugos sistemos gerinimas 
3. Projekto pavadinimas	(Projekto, kuriam prašoma paramos, pavadinimas)
4. Projekto įgyvendinimo vieta (duomenys patikrai vietoje atlikti)	Savivaldybės pavadinimas |__|__|__|__|__|__|__|__|__|__|__|__|__|__|__|__|__|__|__|__|__| Vietovės pavadinimas |__|__|__|__|__|__|__|__|__|__|__|__|__|__|__|__|__|__|__| Gatvės pavadinimas |__|__|__|__|__|__|__|__|__|__|__|__|__|__|__|__|__|__|__|__|__| Namo Nr. |__|__|__| Buto Nr. |__|__|__|
5. Bendra projekto vertė su PVM, Lt	|__|__|__|__|__|__|__|__| (Nurodoma projekto vertė su tinkamomis ir netinkamomis finansuoti išlaidomis su PVM, litais)
6. Bendra projekto vertė be PVM, Lt	|__|__|__|__|__|__|__|__| (Nurodoma projekto vertė su tinkamomis ir netinkamomis finansuoti išlaidomis be PVM, litais)
7. Prašoma paramos suma, Lt	|__|__|__|__|__|__|__|__| (Prašoma paramos suma, litais)
8. Planuojama projekto pradžia:	|__|__|__|__| |__|__| |__|__| (Nurodoma projekto įgyvendinimo pradžia po paraiškos pateikimo, išskyrus prieš paraiškos pateikimą patirtas išlaidas)
9. Planuojama projekto pabaiga:	|__|__|__|__| |__|__| |__|__| (Nurodoma planuojama paskutinio mokėjimo prašymo pateikimo Agentūrai data (metai/mėnuo/diena)
10. Asmuo, atsakingas už projektą (vardas, pavardė): (pildyti, jei tai ne pareiškėjas) Kontaktinio tel. Nr.	|__|__|__|__|__|__|__|__|__|__|__|__|__|__|__|__|__|__|__|__|__| |__|__|__|__|__|__|__|__|__|__|__|__|__|__|__|__|__|__|__|__|__|| (Pildoma, jei tai ne pareiškėjas, nurodant pareiškėjo įgalioto asmens, kuris bus atsakingas už projekto įgyvendinimo priežiūrą ir ataskaitų rengimą projekto įgyvendinimo metu, vardas, pavardė, tel. Nr.)

III. PROJEKTO SANTRAUKA

Trumpas projekto esmės aprašymas
(Trumpai (ne daugiau kaip ½ psl.) paaiškinama: konkretūs svarbiausi veiklos plėtros etapai ir uždaviniai; išsamūs duomenys apie investicijas ir bet kokią kitą veiklą, susijusią su projektu; vieta, kurioje bus įgyvendinamas projektas; kokioms problemoms spręsti reikalingas projektas, kodėl ir kam reikalingi projekto rezultatai?; kaip pareiškėjas susijęs su spręstina problema ir kodėl būtent jis teikia paraišką?; kodėl pasirinktas būtent toks problemos sprendimo būdas?; kaip projektas atitinka KPP priemonę?; kokie projekto parengimo darbai jau atlikti?; kas bus atsakingas už projekto įgyvendinimą, kaip bus organizuojamas projekto įgyvendinimas?)

IV. PROJEKTO PRIEŽIŪROS RODIKLIAI (pildoma atsižvelgiant į projekto pobūdį)

(Lentelės 1, 2 ir 3 eilutėse nurodomas atkurtas pažeistų miškų plotas, pastatytų ir (arba) rekonstruotų stebėjimo bokštų kiekis ir įrengtų ir (arba) rekonstruotų mineralizuotų juostų ilgis (km) paraiškos pateikimo dieną ir konkrečiais metais projekto įgyvendinimo laikotarpiu.)

Rodikliai	Matavimo vnt.	Paraiškos pateikimo metai 20__	Projekto įgyvendinimo laikotarpis

20__	20__	20__	20__	20__
1.	Atkurtas pažeistų miškų plotas	ha	...........
2.	Pastatytų ir (arba) rekonstruotų stebėjimo bokštų skaičius	vnt.	...........
3.	Įrengtų ir (arba) rekonstruotų mineralizuotų juostų ilgis	km	...........

Skyriaus pakeitimai:

Nr. 3D-80, 2009-02-10, Žin., 2009, Nr. 17-691 (2009-02-12), i. k. 1092330ISAK0003D-80

V. TINKAMŲ FINANSUOTI IŠLAIDŲ SĄRAŠAS

(Pateikiamos tinkamų finansuoti išlaidų kategorijos ir rūšys, kaina be PVM, PVM, bendra suma su PVM ir konkrečioms išlaidoms prašoma paramos suma).

Nr.	Išlaidų pavadinimas	Suma be PVM, Lt	PVM, Lt	Bendra suma su PVM, Lt	Prašoma paramos suma, Lt
Pirmos veiklos srities:
1.	Miško plotų atkūrimo išlaidos
1.1...
2.	Priešgaisrinių priemonių išlaidos
2.1...
3.	Pažeisto miško atkūrimo projekto parengimo išlaidos
3.1...
Iš viso:
Antros veiklos srities:
1.	Miško gaisrų prognozavimo ir stebėjimo priemonės
1.1...
2.	Informacinių ženklų ir stendų įrengimo, leidinių ir vaizdo medžiagos priešgaisrine tematika rengimo ir sklaidos išlaidos
2.1...
3.	Priešgaisrinių mineralizuotų juostų įrengimo mechanizmai
3.1...
4.	Vandens paėmimo vietų, dirbtinių vandens saugyklų įrengimo išlaidos
4.1...
5.	Priešgaisrinių veiksmų plano ar operatyvinio miško gaisrų gesinimo plano parengimo išlaidos
5.1...
Iš viso:

VI. PROJEKTO ĮGYVENDINIMO PLANAS

(Nurodomos planuojamos projekte išlaidų kategorijos, jų pirkimo suma be PVM, pirkimo suma su PVM ir šių išlaidų patyrimo trukmė)

Nr.	Išlaidų pavadinimas	Pirkimo suma be PVM, Lt	Pirkimo suma su PVM, Lt	Trukmė, mėn.
Iš viso:

VII. TINKAMŲ FINANSUOTI IŠLAIDŲ pagrindimas

(Šioje lentelėje trumpai pagrįskite, kodėl šios išlaidos yra būtinos projektui įgyvendinti ir kaip jos prisidės prie projekto tikslų įgyvendinimo. Turi būti atidžiai užpildyta ir pagrista, kad neliktų abejonių dėl išlaidų pagrįstumo. Nepagristos, abejotinos ir nebūtinos projektui įgyvendinti išlaidos gali būti pripažintos netinkamomis finansuoti paramos lėšomis, o tinkamų išlaidų bendra suma ir atitinkamai paramos dydis sumažinami).

Išlaidų pavadinimas	Pagrindimas
Pirmos veiklos srities:
1.	Miško plotų atkūrimo išlaidos
1.1...
2.	Priešgaisrinių priemonių išlaidos
2.1...
3.	Pažeisto miško atkūrimo projekto parengimo išlaidos
3.1...
Antros veiklos srities:
1.	Miško gaisrų prognozavimo ir stebėjimo priemonės
1.1...
2.	Informacinių ženklų ir stendų įrengimo, leidinių ir vaizdo medžiagos priešgaisrine tematika rengimo ir sklaidos išlaidos
2.1...
3.	Priešgaisrinių mineralizuotų juostų įrengimo mechanizmai
3.1...
4.	Vandens paėmimo vietų, dirbtinių vandens saugyklų įrengimo išlaidos
4.1...
5.	Priešgaisrinių veiksmų plano ar operatyvinio miško gaisrų gesinimo plano parengimo išlaidos
5.1...

VIII. PROJEKTO FINANSAVIMO ŠALTINIAI

(Nurodoma, kaip pareiškėjas numato finansuoti projektą, iki bus gauta parama. Jeigu projekte yra numatytos investicijos, netinkamos finansuoti paramos lėšomis, tačiau būtinos projektui įgyvendinti, jos turi būti įskaičiuotos į projekto vertę ir turi būti užtikrintas jų finansavimas. Projekto finansavimo šaltiniai turi atitikti projekto vertę su PVM).

Šaltinis	Suma, Lt	Nuoroda į patvirtinantį dokumentą / informacijos šaltinį
1.	Paramos lėšos (nurodomos paramos lėšos, nukreiptos kitam projekto etapui finansuoti)	|__|__|__|__|__|__|__|__|
2.	Pareiškėjo lėšos (nurodomos turimos lėšos, projekto įgyvendinimo laikotarpiu iš veiklos planuojamos gauti lėšos, skirtos projektui finansuoti)	|__|__|__|__|__|__|__|__|
3.	Paskola (nurodoma paskola, pagrįsta kredito įstaigos sprendimu, įrodančiu paskolos suteikimo galimybę)	|__|__|__|__|__|__|__|__|
4.	Kitos projektui finansuoti numatomos naudoti lėšos (nurodomos kitos projektui finansuoti skirtos lėšos)	|__|__|__|__|__|__|__|__|
5.	Iš viso (1+2+3+4) (1–4 eilučių suma)	|__|__|__|__|__|__|__|__|

IX. Informacija apie žemėS valdAS

(Pateikiama informacija apie valdomus (prognozuojamus valdyti) miško plotus (ha). Pildant turi būti pateikta informacija apie esančias (prognozuojamas) miško gaisrų prevencines priemones, miško gaisrų prognozavimo ir stebėjimo priemones).

Ataskaitiniai 20___metai	Paraiškos pateikimo dieną	Prognozė

___ metai	___ metai	___ metai	___ metai	___ metai

11	22	1	2	1	2	1	2	1	2	1	2	1	2
1. Miško plotas
2.Miško priešgaisrinės priemonės
2.1...
3. Miško gaisrų prognozavimo ir stebėjimo priemonės
3.1...

___________________

1 Nuosavybės teise valdoma žemė.

2 Nuomos, panaudos ar kitais pagrindais valdoma žemė.

X. INFORMACIJA APIE EB PARAMĄ

(Pažymimas kryžiuku „X“ atsakymas „Taip“, jei pareiškėjas yra gavęs paramą, ir „Ne“, jei paramos pareiškėjas dar nėra gavęs. Teigiamo atsakymo atveju pareiškėjas turi užpildyti lentelę, nurodydamas priemonės, pagal kurią gavo paramą, pavadinimą, jam skirtos paramos sumą ir datą, išmokėtos paramos sumą ir projekto, už kurį skirta parama, įgyvendinimo pabaigą, t. y. paskutinio mokėjimo prašymo pateikimo Agentūrai datą.)

Ar esate gavęs EB bendro finansavimo paramą?	 Taip  Ne

Jei taip, užpildykite šią lentelę:

Priemonės pavadinimas	Paramos suma, Lt	Paramos skyrimo data	Išmokėta paramos suma, Lt	Projekto įgyvendinimo pabaiga
Iš viso:

XI. KITA INFORMACIJA

(Šioje lentelėje pareiškėjas atsako į pateiktus klausimus, užbraukdamas kryželiu langelį ties žodžiu „Taip“ arba „Ne“.)

1.	Ar esate gavęs EB paramą miškų sektoriuje?	 Taip  Ne
2.	Ar esate gavęs EB paramą pagal šią priemonę?	 Taip  Ne
3.	Ar ankstesnis projektas jau įgyvendintas? (pildoma, jei 2 punkte pažymėta „Taip“)	 Taip  Ne
4.	Ar esate atsiskaitęs su Valstybine mokesčių inspekcija?	 Taip  Ne
5.	Ar esate atsiskaitęs su Valstybiniu socialinio draudimo fondu?	 Taip  Ne
6.	Ar projektas skirtas stichinių nelaimių ir gaisrų pažeistiems miškams atkurti? (pildoma, jei paramos prašoma pažeistiems miškams atkurti)	 Taip  Ne
7.	Ar priešgaisrinės juostos rengiamos plotuose, kuriems neteikiama apželdinimo bei agrarinė aplinkosaugos parama? (pildoma, jei paramos prašoma priešgaisrinių juostų įrengimui ir priežiūrai)	 Taip  Ne
8.	Ar įsipareigojate viešinti gautą paramą3? Kokias viešinimo priemones naudosite?	 Taip  Ne Nurodyti viešinimo priemones

__________________

3 Lietuvos Respublikos žemės ūkio ministro 2007 m. balandžio 26 d. įsakymas Nr. 3D-191 „Dėl Informavimo apie Lietuvos kaimo plėtros 2007–2013 metų programą ir suteiktos paramos viešinimo taisyklių patvirtinimo“ (Žin., 2007, Nr. 48-1868).

XII. PATEIKIAMi DOKUMENTAI

Eil. Nr.	Dokumento pavadinimas	Pažymėti X	Puslapių skaičius
1.	Pažeisto miško atkūrimo projektas, miškotvarkos projektas, priešgaisrinių veiksmų planas, operatyvinis miško gaisrų gesinimo planas4		|__|__|
2.	Pareiškėjo asmens tapatybę patvirtinantis dokumentas (pasas ar asmens tapatybės kortelė)		|__|__|
3.	Juridinio asmens registravimo pažymėjimas		|__|__|
4.	Juridinio asmens steigimo dokumentai		|__|__|
5.	Juridinio asmens kompetentingo organo pritarimo parengtai paraiškai protokolo išrašas, patvirtintas pareiškėjo įgalioto asmens iki paraiškos pateikimo		|__|__|
6.	Dokumentai, užtikrinantys tinkamą projekto finansavimo šaltinį		|__|__|
7.	Prekių, darbų ar paslaugų teikėjų komerciniai pasiūlymai arba kiti dokumentai, pagrindžiantys numatytų tinkamų finansuoti išlaidų vertę		|__|__|
8.	Dokumentai, patvirtinantys nekilnojamojo turto, tiesiogiai susijusio su projekto įgyvendinimu, valdymo faktą (nuosavybės ar valdymo teisę patvirtinantys dokumentai) (nereikia dėl nekilnojamojo turto, dėl kurio paramos neprašoma)		|__|__|
9.	Numatomų statybos / rekonstrukcijos darbų projektiniai dokumentai (pateikiamos statinio techninio projekto bendroji, sklypo sutvarkymo (sklypo plano), architektūros, technologijos, statybos skaičiuojamosios kainos nustatymo dalys) (jei jiems prašoma paramos)		|__|__|
10.	Statinio techninio projekto statybos skaičiuojamosios kainos dalies ekspertizės išvada ir statybos/rekonstrukcijos leidimas (gali būti pateiktas ne vėliau kaip iki paramos sutarties pasirašymo)		|__|__|
11.	Pažyma dėl stichinės nelaimės ar gaisro pažeisto miško nustatymo fakto (jei paramos prašoma pažeisto miško atkūrimui)		|__|__|
12.	Pažyma dėl miško teritorijos priskyrimo didelės ar vidutinės gaisrų rizikos plotams (jei paramos prašoma gaisrų prevencinėms priemonėms ir pagal antrą veiklos sritį)		|__|__|
13.	Kiti dokumentai		|__|__|

__________________

4 Veiklos sričiai „Stichinių nelaimių ar gaisrų paveiktų miškų atkūrimas ir prevencinės priemonės“ – miško atkūrimo projektas (jei paramos prašoma pažeistam miškui atkurti), miškotvarkos projektas (jei paramos prašoma gaisrų prevencinėms priemonėms); veiklos sričiai „Bendrosios valstybinės miško priešgaisrinės apsaugos sistemos gerinimas“– priešgaisrinių veiksmų planas ar operatyvinis miško gaisrų gesinimo planas.

XIII. PAREIŠKĖJO DEKLARACIJA

Aš, pretenduodamas gauti paramą pagal priemonę „Miškininkystės potencialo atkūrimas ir prevencinių priemonių įdiegimas“, pasirašydamas šioje paraiškoje, patvirtinu, kad: 1. šioje paraiškoje ir prie jos pridėtuose dokumentuose pateikta informacija, mano žiniomis ir įsitikinimu, yra teisinga; 2. patvirtinu, kad, prieš pateikdamas paraišką, paraiškos teikimo metais atnaujinau VĮ Žemės ūkio informacijos ir kaimo verslo centro (toliau – Centro) tvarkomuose registruose esančius duomenis ir žinau, kad tik iš Centro gautus duomenis Agentūra panaudos priimdama sprendimą dėl paramos suteikimo ir (arba) nesuteikimo ir (ar) sankcijų taikymo; 3. prašoma parama yra minimali projektui įgyvendinti reikalinga suma; 4. nesu pažeidęs jokios kitos sutarties dėl paramos skyrimo iš Europos Bendrijos arba Lietuvos Respublikos biudžeto lėšų; 5. man nėra iškelta byla dėl bankroto, nesu likviduojamas; 6. man nežinomos kitos nenurodytos priežastys, dėl kurių projektas negalėtų būti įgyvendintas ar jo įgyvendinimas būtų atidedamas, arba dėl kurių projektas nebūtų įgyvendintas nustatytu laikotarpiu; 7. paraiška gali būti atmesta, jeigu joje pateikti ne visi prašomi duomenys (įskaitant šią deklaraciją); 8. sutinku, kad paraiškoje pateikti duomenys būtų apdorojami ir saugomi informacinėje sistemoje; 9. sutinku, kad mano tinkamumas gauti paramą bus vertinamas pagal mano pateiktus ir atitinkamais dokumentais pagrįstus duomenis bei viešuosiuose registruose esančius duomenis; 10. esu informuotas, kad duomenys apie gaunamą (gautą) paramą bus viešinami visuomenės informavimo tikslais, taip pat gali būti perduoti audito ir tyrimų institucijoms, siekiant apsaugoti Bendrijos finansinius interesus, Europos Sąjungos ir Lietuvos Respublikos teisės aktuose nustatyta tvarka; 11. sutinku, kad informacija apie mano pateiktą paraišką, nurodant pareiškėjo pavadinimą, projekto pavadinimą, paraiškos kodą ir prašomą paramos sumą, būtų skelbiama Agentūros interneto svetainėje ir visa su šiuo projektu susijusi informacija būtų naudojama statistikos, vertinimo bei tyrimų tikslams; 12. įsipareigoju klaidingai apskaičiuotą ir pervestą į mano atsiskaitomąją sąskaitą paramos sumą grąžinti Agentūrai; 13. žinau, kad Agentūra gali patikrinti pateiktus duomenis bei atlikti patikrą vietoje ir gauti papildomos informacijos apie mano projektą ir su juo susijusią veiklą. Pateiktus duomenis kontrolės tikslams gali panaudoti ir kitos susijusios Lietuvos Respublikos ir Europos Sąjungos institucijos.
Pareiškėjo pavadinimas, adresas, antspaudas
Pareiškėjo atstovo vardas, pavardė, pareigos, parašas
Data, vieta

Jei projektą parengė ir paraišką padėjo užpildyti konsultantas, nurodykite:

Konsultanto vardas ir pavardė	|__|__|__|__|__|__|__|__|__|__|__|__|__|__|__|__|__|__|__|
Institucijos pavadinimas	|__|__|__|__|__|__|__|__|__|__|__|__|__|__|__|__|__|__|__|
Telefono ir fakso Nr.	|__|__|__|__|__|__|__|__|__|__|__|__|__|__|__|__|__|__|__| |__|__|__|__|__|__|__|__|__|__|__|__|__|__|__|__|__|__|__|

PASTABA. Pareiškėjo pateikti duomenys bus apdoroti elektroniniu būdu, juos kontrolės tikslais gali panaudoti Agentūra, kitos susijusios Lietuvos Respublikos ir Europos Sąjungos institucijos.

_________________

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-80, 2009-02-10, Žin., 2009, Nr. 17-691 (2009-02-12), i. k. 1092330ISAK0003D-80

Dėl žemės ūkio ministro 2008 m. sausio 14 d. įsakymo Nr. 3D-19 "Dėl Lietuvos kaimo plėtros 2007–2013 metų programos priemonės "Miškininkystės potencialo atkūrimas ir prevencinių priemonių įdiegimas" įgyvendinimo taisyklių patvirtinimo" pakeitimo